
HIPPIAS MINOR 

[sau Despre minciună, dialog anatreptic] 

EUDICOS SOCRATE HIPPIAS 

EUDICOS1 Dar tu, Socrate, de ce taci, după ce Hippias2 ne-a 
făcut o atit de lungă dovadă a priceperii sale? De ce nu lauzi şi 
tu, împreună cu noi, o parte sau alta din vorbirea lui sau, dacă-i 
găseşti vreo greşeală, de ce nu iei cuvîntul împotrivă? Şi asta cu 
atit mai mult cu cit iată-ne rămaşi între noi, oameni care 
pretindem pe drept cuvînt că ne îndeletnicim stăruitor cu 
filosofia 3. 

SOCRATE Mărturisesc bucuros, Eudicos, că l-aş întreba pe 
Hippias cîte ceva în legătură cu cele spuse de el adineaori. L-am 
auzit pe Apemantos, părintele tău, spunînd că Iliada lui Homer e 
un poem mai bun decit Odiseea, în aceeaşi măsură în care Ahile 
îi e superior lui Odiseu4. El susţinea că, dintre cele două poeme, 
acesta din urmă a fost închinat lui Odiseu, celălalt lui Ahile. Ei 
bine, în privinţa aceasta mi-ar plăcea să-mi spună Hippias cîte 
ceva, dacă n-are nimic împotrivă: ce crede despre cei doi 
bărbaţi, pe care dintre ei îl pune el mai presus; doar în 
prelegerea lui ne-a spus atitea alte lucruri de tot felul, despre o 
seamă de poeţi printre care Homer5. 

EUDICOS Nu încape nici o îndoială că Hippias va fi bucuros să 
răspundă întrebărilor tale. Nu-i aşa, Hippias, că îi vei da răspuns 
lui Socrate dacă te va întreba ceva? Ce zici? 

HIPPIAS N-ar fi ciudat, Eudicos, dacă tocmai eu aş căuta să 
fug de întrebările lui Socrate? Ştii bine că atunci cînd se ţin 
jocurile panhelenice de la Olimpia6 plec de acasă, din Elis, şi, 
ducîndu-mă la sanctuarul de acolo, mă pun la dispoziţia oricui ar 
vrea să stea de vorbă cu mine despre unul dintre subiectele pe 
care le am pregătite dinainte, Sau sînt gata de asemenea să 
răspund oricui, indiferent ce ar vrea să mă întrebe. 

SOCRATE Fericit eşti, Hippias, dacă de fiecare Olimpiadă 
soseşti la sfintul lăcaş cu sufletul atît de plin de încredere în 
ştiinţa ta. M-aş mira ca vreunul dintre luptători să sosească 
pentru întrecerile de acolo tot atît de neînfricat şi de încrezător 
în puterile lui cum spui tu că eşti în mintea ta7. 

HIPPIAS Nimic mai firesc Socrate, căci de cînd am început să 
iau parte la întrecerile olimpice n-am întîlnit încă pe nimeni care 
să mă întreacă în ceea ce ştiu8. 


SOCRATE Din cite spui, frumoasă e, şi pentru cetatea Elidei si 
pentru părinţii tăi, faima priceperii tale! Acuma însă9 ce ai să ne 
spui despre Ahile şi Odiseu? Care dintre ei ti se pare mai presus 
de celălalt, şi în ce privinţă? Adineaori, cînd era atita lume 
înăuntru şi tu îţi tineai discursul, nu te-am prea putut urmări, si 
m-am sfiit să-ţi pun întrebări atît din pricina mulţimii dinăuntru, 
cît şi de teamă să nu-ţi stínjenesc demonstraţia. Acum însă, 
fiindcă sîntem mai puţini, iar Eudicos mă îndeamnă să te 
iscodesc, arată-ne desluşit ce anume spuneai despre cei doi 
bărbaţi. Prin ce-i deosebeai? 

HIPPIAS Bine, Socrate. N-am nimic împotrivă să-ţi spun şi mai 
limpede decit adineaori părerea mea despre ei sau despre 
oricare alţii. Afirm că Homer l-a zugrăvit pe Ahile drept cel mai 
viteaz dintre bărbaţii care au venit la Troia, pe Nestor cel mai 
înţelept, iar pe Odiseu cel mai versatil10. 

SOCRATE Minunat, Hippias! Numai că ai vrea să fii atit de 
bun să nu rizi de mine dacă mă vezi înţelegind greu spusele tale 
şi tot punindu-ti la întrebări? încearcă, rogu-te, să-mi răspunzi cu 
blîndeţe şi răbdare. 

HIPPIAS Frumos mi-ar sta, Socrate, dacă tocmai eu, care îi 
învăţ pe alţii lucrul acesta şi socot că este drept să primesc în 
schimb bani, n-aş răspunde întrebărilor tale cu răbdare şi 
blindete. 

SOCRATE Ce vorbe frumoase rosteşti! Ascultă deci: cînd 
spuneai că Homer l-a zugrăvit pe Ahile drept cel mai viteaz şi pe 
Nestor drept cel mai înţelept, am înţeles ce vrei să spui. Dar 
cînd ai zis că poetul l-a zugrăvit pe Odiseu drept cel mai versatil, 
zău că n-am mai înţeles. Spune-mi dar 

poate mă lămuresc mai bine : pe Ahile, Homer îl înfăţişează 
ca pe un om versatil?11 

HIPPIAS Citusi de puţin Socrate, ba, dimpotrivă, ca pe un om 
dintr-o bucată şi cît se poate de sincer12. Dovadă că în scena 
Rugámintilor13, cînd îi pune pe cei doi să vorbească unul eu 
altul, Ahile îi spune lui Odiseu: 

„Indemînatice Laertiene Ulise, rásad al lui Zeus, 

Trebuie de la-nceput să vă spun fără-nconjur, pe faţă, 

Tot ce în sine-mi socot şi cum între noi o să fie, 

Doar ca să nu-mi staţi pe cap şi asurzindu-mă cu 

miorcăitul. 

Ca şi de-a iadului poartă lehamite mi-e de bărbatul, 


Carele una vorbeşte şi tăinuie-n sufletu-i alta ; 

De-ast-apriat vă voi spune ce-mi pare că-i mult mai 

cu cale"14. 

în aceste versuri poetul dă la iveală firea fiecăruia: Ahile este 
sincer şi dintr-o bucată, iar Odiseu versatil şi mincinos15. într- 
adevăr, versurile de mai sus el le pune în gura lui Ahile, care îi 
vorbeşte astfel lui Odiseu. 

SOCRATE în sfîrşit, acuma cred că înţeleg, Hippias, ce anume 
vrei să spui. S-ar părea că pe omul versatil tu îl numeşti 
mincinos. 

HIPPIAS întocmai, Socrate: şi chiar aşa îl înfăţişează Homer 
pe Odiseu în multe locuri şi din Iliada si din Odiseea. 

SOCRATE De unde se vede că, pentru Homer, iubitorul de 
adevăr şi mincinosul sînt departe de a fi unul şi acelaşi. 

HIPPIAS Cum altfel, Socrate? 

SOCRATE lar tu eşti de aceeaşi părere, Hippias? 

HIPPIAS întru totul. Ar fi şi ciudat să nu fiu. 

SOCRATE Dacă-i aşa, atunci hai să-l lăsăm deoparte pe 
Homer, dat fiind că e cu neputinţă să-l mai întrebăm care îi era 
gîndul compunínd aceste versuril6. Tu însă, de vreme ce văd că 
Imbrátisezi această cauză şi îţi însuşeşti gîndul pe care îl pui pe 
seama lui Homer, răspunde în numele lui Homer şi într-al tău 
deopotrivă. 

HIPPIAS Fie. Te rog să mă întrebi, pe scurt, tot ce doreşti. 

SOCRATE Spune-mi atunci ce înţelegi tu prin mincinoşi: 
oameni care nu sînt în stare de o anumită acţiune, ca bolnavii 
de pildă, sau, dimpotrivă, capabili de o acţiune anume? 

HIPPIAS Ba capabili, negreşit, de tot felul de lucruri şi 
îndeosebi de a-i înşela pe alţii. 

SOCRATE Din cîte spui ar urma că aceşti oameni sînt capabili 
de anumite acţiuni şi totodată versatili. Aşa e? 

HIPPIAS Da. 

SOCRATE Dar sînt ei oare versatili şi înşelători datorită 
prostiei şi neroziei sau datorită vicleniei şi istetimii? 

HIPPIAS Nici vorbă că datorită vicleniei şi istetimii. 

SOCRATE Sînt deci, pe cit se pare, oameni inteligenţi. 

HIPPIAS Şi încă cum, o, Zeus! 

SOCRATE Inteligenti fiind, sînt conştienţi sau nu de ceea ce 
fac? 

HIPPIAS Sînt foarte conştienţi. Şi tocmai de aceea sînt nişte 


răufăcători. 

SOCRATE Ştiind ceea ce ştiu sînt oare ignoranţi sau 
pricepuţi? 

HIPPIAS Priceputi de bună seamă, cel puţin în a-i înşela pe 
alţii. 

SOCRATE Stai puţin! Să recapitulăm ce-ai spus: sustii că cei 
mincinoşi sînt capabili, inteligenţi, conştienţi şi pricepuţi la 
treaba lor de mincinoşi? 

HIPPIAS Asta susţin. 

SOCRATE Şi afirmi de asemenea că oamenii sinceri şi cei 
mincinoşi alcătuiesc două categorii distincte şi întru totul opuse. 

HIPPIAS Afirm într-adevăr. 

SOCRATE Bine. Aşadar, după părerea ta, cei mincinoşi se 
numără printre oamenii capabili şi pricepuţi. 

HIPPIAS întocmai. 

SOCRATE lar cînd spui că cei mincinoşi sînt capabili şi 
pricepuţi, ce crezi: că, dacă vor să mintă într-o anume privinţă, 
stă în puterea lor s-o facă sau nu stă în puterea lor? 

HIPPIAS Stă fără doar şi poate în puterea lor. 

SOCRATE Pe scurt, cei mincinoşi sînt cei care au atit 
priceperea cît şi capacitatea de a minţi. 

HIPPIAS Da. 

SOCRATE Atunci, un om incapabil să mintă şi ignorant n-ar 
putea fi un mincinos. 

HIPPIAS Aşa este. 

SOCRATE Putem spune deci că este capabil de un lucru orice 
om care face ceea ce vrea atunci cînd vrea. Nu mă gindesc la 
împiedecările datorate unei boli sau altor pricini asemănătoare, 
ci la situaţia unui om ca tine de pildă, care eşti capabil să scrii 
numele meu oricind vrei. Oare nu pe cel care este într-o astfel 
de situaţie îl numeşti tu capabil? 

HIPPIAS Ba da. 

SOCRATE Spune-mi Hippias, nu eşti tu oare un om încercat în 
calcule şi în ştiinţa calculului?17 

HIPPIAS Mai mult decit oricine, Socrate. 

SOCRATE Atunci, dacă te-ar întreba cineva cit fac de trei ori 
şapte sute, n-ai fi tu în măsură, dacă-ai vrea, să dai mai repede 
ca oricine răspunsul corect? 

HIPPIAS Desigur. 

SOCRATE Şi aceasta oare nu fiindcă eşti, în domeniul acesta, 


cel mai capabil şi mai priceput? 

HIPPIAS Ba da. 

SOCRATE Dar oare eşti numai cel mai priceput şi cel mai 
capabil sau eşti deopotrivă şi cel mai bun18 în această ştiinţă a 
calculului, în care eşti cel mai capabil şi mai priceput? 

HIPPIAS Şi cel mai bun, desigur. 

SOCRATE Si, nu-i aşa, tu ai fi cel mai în măsură să spui 
adevărul în privinţa lor? 

HIPPIAS Aşa cred. 

SOCRATE Dar să spui în privinţa lor lucruri neadevărate? Hai, 
răspunde-mi deschis şi frumos cum ai făcut şi pînă acum. Dacă 
cineva te-ar întreba cit fac de trei ori şapte sute, n-ai putea tu, 
mai bine ca oricine, dacă asta ti-ar fi voia, să-i spui un neadevăr 
şi să stărui neclintit în el? Sau poate ar fi în stare să mintă mai 
bine decit o faci tu cînd vrei, unul nepriceput într-ale calculului? 
Nu cumva acestuia, vrind să spună un neadevar, i s-ar întîmpla 
să spună nu o dată, din nepricepere, adevărul nedorit de el, pe 
cînd tu, priceput cum eşti, ai putea, dacă ai vrea, să spui 
neadevărul, stăruind mereu în el? 

HIPPIAS Da, ai dreptate, aşa este. 

SOCRATE Spune-mi acuma: un mincinos poate minţi în 
legătură cu orice altceva numai în legătură cu calculele şi cu 
numerele nu? 

HIPPIAS Ba, pe Zeus, şi în legătură cu numerele. 

SOCRATE Să admitem deci şi acest lucru: că poate exista un 
om care minte cînd e vorba de calcule şi de numere. 

HIPPIAS Da. 

SOCRATE Cine ar putea fi el? Pentru ca să fie mincinos, nu 
trebuie oare, cum ai recunoscut adineaori, să fie capabil să 
mintă? Căci ai spus, dacă îţi mai aminteşti, că niciodată nu 
poate fi mincinos un om incapabil să mintă. 

HIPPIAS Mi-amintesc, aşa am spus. 

SOCRATE Şi n-a reieşit că tu eşti cel mai capabil să minţi cînd 
e vorba de calcule? 

HIPPIAS Da, a reieşit şi acest lucru. 

SOCRATE Şi în acelaşi timp nu eşti tu şi cel mai capabil să 
spui adevărul cînd e vorba de calcule? 

HIPPIAS Desigur. 

SOCRATE Aşadar acelaşi om este capabil şi să mintă şi să 
spună adevărul cînd e vorba de calcule; iar omul acesta nu-i 


altul decit cel care se pricepe să calculeze, socotitorul însuşi. 

HIPPIAS Da. 

SOCRATE Atunci Hippias, cînd e vorba de numere, cine altul e 
mincinosul dacă nu omul care se pricepe cel mai bine la socotit? 
Căci capabil este, iar tot el este şi cel care spune adevărul. 

HIPPIAS Aşa se pare. 

SOCRATE lată deci că cel care în cazul acesta minte şi cel 
care spune adevărul pot fi una şi aceeaşi persoană. lar cel care 
spune adevărul nu e cu nimic mai bun decit cel mincinos. Căci e 
vorba de unul şi acelaşi şi nu de opusi, cum credeai adineauri. 

HIPPIAS Din cele ce spui, aşa s-ar părea. 

SOCRATE Vrei să mai luăm un exemplu? 

HIPPIAS Să luăm dacă vrei. 

SOCRATE Nu-i aşa că eşti priceput şi în geometrie? 

HIPPIAS Fireşte. 

SOCRATE Ei bine, în geometrie nu se întîmplă la fel? Nu un 
acelaşi om, geometrul adică, este cel mai capabil să mintă şi să 
spună adevărul cînd este vorba de figuri geometrice? 

HIPPIAS Ba da. 

SOCRATE Şi nu el este omul care se pricepe cel mai bine în 
acest domeniu? 

HIPPIAS Ba el. 

SOCRATE Prin urmare, tocmai geometrul bun şi iscusit este 
cel mai capabil să le facă pe amíndouá. Şi dacă există vreun om 
capabil să mintă cînd e vorba de figurile geometrice, acesta nu-i 
altul decît geometrul cel bun; doar el poate una ca asta. Pe cînd 
geometrul nepriceput este incapabil să mintă. Şi am stabilit deja 
că n-are cum fi mincinos un om incapabil să mintă. 

HIPPIAS Aşa e. 

SOCRATE Hai să luăm şi un al treilea exemplu, pe cel al 
astronomului. Ştiinţa acestuia eşti încredinţat că o cunoşti şi mai 
bine decit pe cele dinainte, nu-i aşa Hippias? 

HIPPIAS Da. 

SOCRATE Or, în astronomie lucrurile nu stau la fel? 

HIPPIAS Probabil, Socrate. 

SOCRATE Căci şi în astronomie, mincinosul nu va fi altul decit 
astronomul cel bun, de vreme ce tocmai el este cel capabil să 
mintă. Mincinosul nu poate fi cel incapabil, dat fiind că el este 
ignorant. 

HIPPIAS Aşa se pare. 


SOCRATE Deci şi în astronomie este unul şi acelaşi cel care 
spune adevărul şi cel care minte?19 

HIPPIAS Aşa s-ar zice. 

SOCRATE Atunci, Hippias, ia orice ştiinţă îţi trece prin minte şi 
vezi dacă lucrurile nu stau tot aşa. Se ştie că nu este om mai 
iscusit decit tine într-o sumedenie de meşteşuguri şi eu însumi 
te-am auzit láudindu-te în agora 

lîngă mesele zarafilor si înşiruindu-ţi nenumăratele iscusinte 
demne de invidiat. Spuneai că ai venit odată la Olimpia purtind 
numai lucruri făcute de mîna ta. Mai întîi inelul — cu el ai 
început - spuneai că e făcut chiar de tine ca unul care ştie să 
cizeleze inele. Tot asa şi pecetea. La fel strigilul şi sticluta cu 
ulei20. Spuneai apoi că tu însuţi ai fost cizmarul sandalelor tale 
şi că tot singur ţi-ai ţesut himationul şi hitonul. însă ceea ce i-a 
uimit mai cu seamă pe toţi, ca dovadă a unei neíntrecute 
măiestrii, a fost faptul că pînă şi cingătoarea hitonului tău, 
asemenea celor mai de preţ din Persia, tot tu o împletiseşi. Dar 
mai spuneai că ai venit acolo cu poezii, epopei, tragedii, 
ditirambi şi multe şi felurite cuvintári în proză. Afirmai că si 
ştiinţele despre care am vorbit adineaori le cunoşti mai bine 
decit oricine; la fel şi ritmul, armonia şi multe altele pe lîngă 
acestea, dacă îmi aduc bine aminte21. Era să uit însă tocmai 
mnemotehnica, ştiinţa în care te socotesti neîntrecut22. Poate 
am mai uitat şi altele, dar iată ce vreau să spun: Cercetind şi 
ştiinţele pe care le cunoşti tu — şi sînt destule — şi pe cele 
cunoscute de alţii, spune-mi dacă, din cîte am stabilit împreună, 
mai găseşti vreuna în care cel ce spune adevărul să fie altul 
decit cel care minte. Nu sînt ei una şi aceeaşi persoană? la orice 
formă a priceperii sau a dibăciei, caută unde vei vrea; nicăieri 
nu vei găsi vreo deosebire. Căci ea nu există, prietene. lar dacă 
există, spune-o! 

HIPPIAS Nu găsesc deocamdată vreuna, Socrate. 

SOCRATE Şi nici nu cred că vei găsi. lar dacă ce spun eue 
adevărat, aminteşte-ţi ce a reieşit din discuţia noastră, Hippias. 

HIPPIAS Nu prea înţeleg, Socrate, ce vrei să spui. 

SOCRATE Pesemne pentru că în momentul acesta nu te 
foloseşti de mnemotehnicá, spunîndu-ţi de bună seamă că aici 
nu are ce căuta. Hai atunci să-ţi amintesc eu. Ai spus despre 
Ahile că este sincer şi despre Odiseu că e mincinos şi şiret. 

HIPPIAS Da. 


SOCRATE Or acum îţi dai seama că fiecare ne apare şi 
mincinos si sincer, astfel încît dacă Odiseu era mincinos, el 
devine şi sincer, iar Ahile, dacă era sincer, devine şi mincinos : 
în loc să fie diferiţi şi opuşi, cei doi se aseamănă. 

HIPPIAS Mereu ticluiesti astfel de argumente, Socrate. 
Alegínd partea cea mai spinoasă dintr-o argumentatie, o 
cercetezi în detaliu în loc să priveşti în ansamblu subiectul pus 
în discutie23. îţi voi demonstra chiar acum dacă vrei, cu o 
grămadă de dovezi, că Homer l-a înfăţişat pe Ahile mai bun 
decit pe Odiseu şi incapabil să mintă, iar pe Odiseu viclean, 
mintind la tot pasul si inferior lui Ahile. Fă bine şi opune-mi 
argument la argument, arátind că Odiseu este mai bun, 
ráminind să hotărască cei de faţă care din noi a vorbit mai bine. 

SOCRATE Nu tăgăduiesc, Hippias, că eşti mai învăţat decit 
mine; am însă obiceiul să fiu atent la tot ce se spune, mai cu 
seamă cînd cel ce vorbeşte îmi pare priceput. Şi, pentru că 
vreau să mă aleg cu ceva din spusele lui, îi pun întrebări, 
cercetez şi compar totul ca să pot înţelege. Dacă vorbitorul îmi 
pare însă un om de rînd, nici nu-i pun întrebări, nici nu mă 
interesează ce spune. După purtarea mea îţi poţi da seama pe 
cine socotesc eu înţelept. Mă vei vedea atunci revenind asupra 
celor spuse de el şi punind întrebări cu gîndul că o să învăţ şi eu 
ceva. Uite, chiar acum, în timp ce vorbeai, mă gindeam la 
versurile pe care le-ai citat adineaori vrind să arăţi că Ahile îi 
vorbeşte lui Odiseu ca unui şarlatan; nu ţi se pare însă ciudat, 
dacă cele spuse de tine sînt adevărate, că Odiseu cel şiret nu 
apare nicăieri mintind, în timp ce Ahile, potrivit gîndului tău, 
este versatil, căci minte? 

lată-l începînd prin a spune ce aminteai adineaori: 

„Ca şi de-a iadului poartă lehamite mi-e de bărbatul, 

Carele una vorbeşte şi tăinuie-n sufletu-í alta"24. 

Putin mai tîrziu adaugă însă că nu se va lăsa convins nici de 
Odiseu, nici de Agamemnon şi că nici în ruptul capului nu mai 
rămîne la Troia, ci: 

„Miine lui Zeus şi zeilor jertfe voi da tuturora 

Şi voi da drumul pe mare-ncărcatelor mele corăbii. 

însuţi vedea-vei atunci, de vrei şi de-ti pasă de asta, 

Cum dimineaţa de tot ale mele corăbii-şi-nvoaltă 

Pinzele pe Helespont, în grabă vislite de oameni. 

Dacă prielnic la drum ne-o fi zeul puternic pe mare, 


Noi în trei zile vom fi în mánoasa-ne ţară, în Ftia"25. 

Dar iată-l şi mai înainte, cînd îi spune vorbe grele lui 
Agamemnon: 

„Plec dar în Ftia, căci mai de folos îmi e-ntorsul acasă 

Pe legánate corăbii. Nu cred că, lovindu-má-n cinste, 

Lesne tu singur aci grămădi-vei cistiguri şi avere"26. 

Şi deşi vorbise astfel, o dată în faţa întregii armate, apoi faţă 
de prietenii lui, nu-i vedem citusi de puţin făcînd pregătiri sau 
punînd corăbiile pe mare cu gindul întoarcerii acasă; ci iată-l 
nesinchisindu-se, de la înălţimea sa, de adevăr. Eu, nedumerit 
fiind, de la început te-am întrebat Hippias, pe care dintre aceştia 
doi poetul l-a infátisat mai demn de prețuit; mie mi se pare că 
sînt deopotrivă şi că e greu să spui care dintre ei se pricepe mai 
bine să mintă sau să spună adevărul; la fel şi în alte privinţe. 

HIPPIAS Asta fiindcă nu judeci cum trebuie, Socrate. Dacă 
Ahile minte, nu o face cu voia lui; dimpotrivă, primejduirea 
taberei îl sileşte să rămînă pentru a da ajutor. Odiseu în schimb 
minte cu bună ştiinţă şi premeditat. 

SOCRATE încerci sá má înşeli, dragă Hippias, şi îl imiti în 
privinţa asta pe Odiseu. 

HIPPIAS Ba deloc Socrate. Ce vrei să spui? încotro baţi? 

SOCRATE Păi te văd afirmînd sus şi tare că Ahile nu minte 
intenţionat, Ahile pe care Homer l-a înfăţişat nu numai ca pe un 
om care spune cînd una cînd alta, ci ca pe un mare panglicar: se 
crede în aşa măsură mai presus de Odiseu în a-i spune minciuni 
fără ca acela să bage de seamă, încît se încumetă sá se 
contrazică de faţă cu el şi chiar izbuteşte să-l amăgească. 
Oricum, nimic din ce-i spune lui Ahile nu vădeşte că Odiseu l-ar 
fi prins cu minciuna. 

HIPPIAS La ce te gindesti cînd spui asta Socrate? 

SOCRATE La ce? O clipă numai după ce îi spune lui Odiseu că 
la revărsatul zorilor va pleca cu corăbiile pe mare, lui Aias îi 
spune că nu mai pleacă şi îi vorbeşte cu totul altfel. 

HIPPIAS Unde? 

SOCRATE în versurile în care se spune: 

„Eu la bătaia cea crincená nu am de gînd sá iau parte 

Pînă ce Hector, cosind pe ahei şi arzíndu-le flota, 

Nu va ajunge pe aici la vasele noastre, la corturi. 

Dar la corabia mea şi la cortul meu aprigul Hector, 

Cît de năvalnic o fi, pe loc o să stea din bátaie"27. 


Crezi tu, Hippias, că Abile, fiu al lui Thetis şi crescut de 
preaínteleptul Chiron28, era atît de uituc încît după ce cu puţin 
înainte îşi arăta, în cele mai aprige cuvinte, disprețul faţă de cei 
care zic cînd una cînd alta, imediat după aceea să-i spună lui 
Odiseu că va pleca şi lui Aias că va rămîne? Nu crezi că o face 
anume, gindindu-se că Odiseu este mai naiv şi că îl poate 
întrece în viclenie? 

HIPPIAS Nu cred, Socrate; între timp el şi-a schimbat, cu 
bună credinţă, părerea şi tocmai de aceea îi spune lui Aias una 
şi lui Odiseu alta. Odiseu în schimb, şi cînd spune adevărul şi 
cînd minte, o face anume. 

SOCRATE Atunci s-ar părea că Odiseu e mai bun decit Ahile. 

HIPPIAS Ba deloc, Socrate. 

SOCRATE De ce? N-am stabilit adineaori că cei care mint în 
mod voit sînt mai buni decit cei care mint fără voia lor? 

HIPPIAS Cum ar putea, Socrate, să fie mai buni cei care comit 
nedreptáti şi fac rău dinadins decit cei care o fac fără voia lor? 
29 Eu cred că-i putem ierta mai uşor pe cei care sávirsesc 
nedreptáti, mint sau fac vreun alt lucru rău fără să ştie. Nu sînt 
oare şi legile mult mai aspre faţă de cei care fac rele şi înşeală în 
mod voit, decit faţă de ceilalţi? 

SOCRATE Vezi Hippias? Nu sînt eu îndreptăţit cînd stărui să 
pun întrebări celor înţelepţi? Şi tare îmi e teamă că pe lingă 
atitea cusururi, aceasta este singura mea calitate. Altminteri 
natura lucrurilor îmi scapă şi nu pot să-mi dau seama de ele. 
Căci iată, cînd se întîmplă să stau de vorbă cu unul dintre voi — 
şi care grec n-ar recunoaşte că sinteti vestiți pentru ştiinţa 
voastră? — se arată că nu ştiu nimic. Doar vezi bine că nu 
cădem deloc la învoială, ea să zic aşa. Şi ce vrei dovadă mai 
bună de neştiinţă decit sá nu ai aceleaşi păreri cu cei înţelepţi? 
Am însă o minunată calitate şi tocmai ea mă salvează: nu-mi 
este ruşine să învăţ, ci, întrebînd, caut să aflu cît mai mult. lar 
celui care îmi răspunde îi port mereu recunoştinţă şi nu ştiu să fi 
rămas cuiva dator în privinţa aceasta. Nu am ascuns niciodată 
cît datoram altora din tot ce ştiu şi nu am dat drept o 
descoperire proprie ce m-au învăţat ei. Dimpotrivă, pe cel care 
mi-a trecut ştiinţa lui îl laud ca pe un înţelept şi arăt ce am 
învăţat de la el. Numai că acum nu mă pot împăca cu ceea ce 
spui, ba părerile noastre diferă chiar foarte mult. Fireşte că 
lucrurile stau aşa, pentru că eu sînt cum sînt; nu are rost să 


intru iar în amănunte. Căci mie, Hippias, mi se pare că este 
tocmai pe dos decit spui tu, că cei care în mod voit îi vatămă pe 
oameni, le fac rău, îi mint, înşeală şi săvirşesc greşeli, sînt mai 
buni decit cei care fac toate astea fără voia lor. Alteori însă 
gîndesc şi eu ca tine; şi dacă şovăi într-una, pricina nu-i alta 
decît ignoranta mea. Deocamdată, cuprins parcă de o boală a 
minţii, îmi pare că cei care săvirşesc greşeli în mod voit sînt mai 
buni decît ceilalţi. Pun această stare de spirit pe seama celor 
gîndite mai înainte: reieşea din vorbele noastre că cei care fac 
răul fără să vrea sînt inferiori celor care îl fac cu bună ştiinţă. Fii 
bun, rogu-te, şi nu pregeta să-mi vindeci sufletul. Căci vei face 
un lucru mult mai bun lecuind nestiinta decît o boală a trupului. 
Dar dacă ai de gind să tii o lungă cuvíntare, îţi spun din capul 
locului că, fiindu-mi greu să te urmăresc, n-ai să mă poţi lecui30; 
în schimb, îmi vei face un bine mai mare răspunzîindu-mi aşa 
cum mi-ai răspuns şi adineaori; şi cred că la rindu-ti nu vei 
rămîne nici tu în pagubă. lar pe tine, fiu al lui Apemantos, de 
vreme ce tu m-ai îndemnat să stau de vorbă cu Hippias, am să 
te rog să-mi vii în ajutor: în cazul în care nu mai vrea să-mi 
răspundă, înduplecă-l tu. 

EUDICOS Nu cred, Socrate, că va fi nevoie să-l rugăm pe 
Hippias. Asta nu s-ar potrivi cu ce a spus mai înainte, anume că 
nu se fereşte de întrebările nimănui. Nu-i aşa Hippias? Nu asta ai 
spus? 

HIPPIAS Sigur. Numai că vezi, Eudicos, Socrate ne pune 
mereu bete în roate, ca şi cînd ar fi pus pe rele. 

SOCRATE Doar nu crezi, bunule Hippias, că o fac dinadins, 
căci atunci, potrivit gîndului tău, aş fi un om învăţat şi priceput; 
crede-mă că, dacă se întîmplă, e fără voia mea, aşa că fii, rogu- 
te, îngăduitor. Căci spui că cel care face rău fără voia lui are 
dreptul la ingáduintá. 

EUDICOS N-ai de ales, Hippias; de dragul nostru si al celor ce 
le-ai spus mai înainte, răspunde la întrebările lui Socrate. 

HIPPIAS Fiindcă mă rogi, îţi voi răspunde. întreabă-mă dar ce 
vrei. 

SOCRATE Aş dori tare mult, Hippias, să cercetăm mai 
amănunţit problema aceasta: sînt mai buni cei care fac rău în 
mod voit sau cei care fac rău fără voia lor? Cred că cel mai 
nimerit ar fi să procedăm astfel; răspunde-mi: recunoşti că 
există alergători buni? 


HIPPIAS Fireşte. 

SOCRATE Dar slabi? 

HIPPIAS Da. 

SOCRATE lar bun spunem că e cel care aleargă bine şi slab 
cel care aleargă prost? 

HIPPIAS întocmai. 

SOCRATE Aşadar, cel care nu aleargă repede, aleargă prost, 
iar cel care aleargă repede, bine? 

HIPPIAS întocmai. 

SOCRATE Prin urmare, într-o cursă, şi în general cînd e vorba 
de alergare, iuţeala este un lucru bun iar încetineala unul rău? 

HIPPIAS Mai încape îndoială? 

SOCRATE Şi care este un alergător mai bun, cel care aleargă 
încet în mod voit sau cel care aleargă astfel fără voia sa? 

HIPPIAS Cel care aleargă astfel în mod voit. 

SOCRATE Oare a alerga nu înseamnă a săvirşi ceva? 

HIPPIAS A sávirsi, fireşte. 

SOCRATE lar dacă înseamnă a săvirşi nu este vorba de o 
strădanie anume?31 

HIPPIAS Ba da. 

SOCRATE Deci, în materie de curse, cel care aleargă prost 
face o treabă proastă şi deloc lăudabilă, nu-i aşa? 

HIPPIAS Proastă, cum altfel? 

SOCRATE lar prost aleargă cel care aleargă încet, nu? 

HIPPIAS Da. 

SOCRATE Prin urmare alergătorul bun face în mod voit o 
treabă proastă care-l dezonorează, pe cînd cel slab o face fără 
voia lui? 

HIPPIAS Aşa se pare. 

SOCRATE într-o cursă deci, cel care aleargă prost fără voia lui 
este un alergător mai slab decit cel care o face în mod 
intenţionat? 

HIPPIAS într-o cursă, da. 

SOCRATE Dar într-o întrecere la luptă, care dintre luptători 
este mai bun? Cel care se lasă învins de bună voie sau cel care 
este învins fără voia sa? 

HIPPIAS Sigur că cel care se lasă învins de bună voie. 

SOCRATE Şi ce este mai rău şi mai ruşinos? Să te laşi învins 
sau să fii învins? 

HIPPIAS Să fii învins. 


SOCRATE Deci într-o luptă, cel care luptă prost dinadins este 
mai bun decit cel care luptă astfel fără să vrea? 

HIPPIAS Aşa se pare. 

SOCRATE Dar nu se întîmplă la fel şi în orice altă formă de 
activitate în care ne slujim de corp? Oare nu cel care este mai 
viguros poate face lucrurile deopotrivă cu sîrg şi fără vlagă, şi 
dîndu-se de ruşine şi meritind toate laudele? Aşa încît dacă face 
prost o treabă, nu o face cel viguros cu bună ştiinţă, iar celălalt 
fără voia lui? 

HIPPIAS Se pare că atunci cînd e vorba de puterea trupului 
aşa se întîmplă. 

SOCRATE Dar ce zici de o ţinută frumoasă? Nu cel care are 
un corp armonios poate sá ia după voie o ţinută urită şi lipsită 
de graţie, iar cel cu un corp mai urit, să o aibă fără să vrea? Sau 
ti se pare că-i altfel? 

HIPPIAS Aşa cred şi eu. 

SOCRATE Deci ţinuta urită, dacă este voită, este urmarea 
unei calităţi a trupului, în schimb, avínd-o fără să vrei, este 
urmarea unui defect. 

HIPPIAS Aşa s-ar părea. 

SOCRATE Dar despre voce ce zici? Care crezi că e mai bună, 
cea care cîntă dinadins fals sau cea care cîntă fals fără voia ei? 

HIPPIAS Cea care cîntă fals dinadins. 

SOCRATE lar cea care cîntă fals fără voia ei este lipsită de 
calitate? 

HIPPIAS Da. 

SOCRATE Dar cînd e vorba de trup, ce ti-ar plăcea sá ai: 
calităţi sau defecte? 

HIPPIAS Calitáti. 

SOCRATE Ti-ar plăcea sá şchiopătezi în mod voit sau fără 
voia ta? 

HIPPIAS în mod voit. 

SOCRATE Si a fi şchiop nu este un defect şi nu presupune o 
lipsă de graţie? 

HIPPIAS Ba da. 

SOCRATE Dar vederea slabă nu este un defect al ochilor? 

HIPPIAS Ba este. 

SOCRATE Şi ce fel de ochi ai prefera să ai? Unii care văd 
prost de bună voie sau unii cu care vezi astfel fără voia ta? 

HIPPIAS Pe primii, desigur. 


SOCRATE Crezi, aşadar, că e mai bine ca aceste organe să 
funcţioneze prost în mod voit, decit fără voia lor? 

HIPPIAS Fără doar şi poate. 

SOCRATE Dar tot astfel şi pentru urechi, nas, gură şi pentru 
toate celelalte organe de simţ : pe cele care funcţionează prost 
fără voia lor n-ai vrea să le ai, căci sînt proaste; în schimb le 
doreşti pe cele care funcţionează prost în mod intenţionat, căci 
sînt bune. 

HIPPIAS Desigur. 

SOCRATE Dar în privinţa uneltelor? Care sînt de preferat? 
Cele cu care lucrezi prost în mod intenţionat sau fără voia ta? 
Care cîrmă e mai bună, cea cu care cîrmaciul conduce prost fără 
voia lui sau în mod voit? 

HIPPIAS Cea din urmă. 

SOCRATE La fel se întîmplă însă şi cu arcul, lira, flautul si cu 
toate celelalte. 

HIPPIAS într-adevăr. 

SOCRATE Mai departe. Care e mai bun : un cal astfel 
înzestrat de natură încit, dacă vrei, poţi să-l călăreşti prost, sau 
cel pe care îl călăreşti prost fără să vrei? 

HIPPIAS Cel pe care îl călăreşti prost fiindcă vrei. 

SOCRATE Deci acesta e mai bun? 

HIPPIAS Da. 

SOCRATE Prin urmare cu un cal bine înzestrat de natură se 
pot sávirsi voit prost toate cite stau în puterea unui cal, pe cînd 
cu un cal prost acestea se execută prost în mod neintentionat? 

HIPPIAS Cît se poate de adevărat. 

SOCRATE La fel se întîmplă şi cu cîinele şi cu toate celelalte 
animale? 

HIPPIAS Da. 

SOCRATE Să mergem însă şi mai departe. Cum e bine să fie 
înzestrat arcaşul? Astfel încît să poată greşi ţinta în mod voit sau 
fără voia sa? 

HIPPIAS în mod voit. 

SOCRATE Prin urmare aceasta este înzestrarea mai potrivită 
pentru un arcaş? 

HIPPIAS Da. 

SOCRATE lar cel înzestrat astfel încît, greşind, o face 
neintentionat este inferior celui care greşeşte intenţionat? 

HIPPIAS în privinţa tragerii cu arcul, da. 


SOCRATE Dar în medicină? Cel înzestrat astfel incit vatámá 
trupul în mod voit nu e mai bun decit cel care îl vatămă fără să 
vrea? 

HIPPIAS Ba da. 

SOCRATE Deci, în această meserie o astfel de înzestrare e 
superioară celeilalte? 

HIPPIAS Superioară, fireşte. 

SOCRATE Dar cînd e vorba de arta cîntului din cithară, din 
flaut sau de toate celelalte meşteşuguri sau ştiinţe nu este mai 
de preţ cel dăruit astfel încît sá săvirşească lucrurile prostisi să 
greşească în mod voit, decit cel care o face fără voie? 

HIPPIAS Se pare că da. 

SOCRATE Si, desigur, am prefera ca sufletele sclavilor noştri 
să fie astfel înzestrate încît ei să greseascá şi să facă rele cu 
bună ştiinţă; căci sufletele acestea sînt mai bune decit cele care 
fac răul fără voia lor. 

HIPPIAS Desigur. 

SOCRATE Dacă ne gíndim acum la sufletul nostru, n-am vrea 
ca el să fie cît mai bun cu putinţă? 

HIPPIAS Ba da. 

SOCRATE Or, mai bun va fi sufletul care face rău şi greşeşte 
în mod voit şi nu cel care o face fără voia sa. 

HIPPIAS Dar bine Socrate, ar fi cumplit dacă cei care comit 
nedreptáti în mod voit ar fi mai buni decît cei care le comit fără 
voia lor! 

SOCRATE Si totuşi, din discuţia noastră asta pare să decurgă. 

HIPPIAS Nu şi pentru mine. 

SOCRATE Credeam că şi ţie lucrurile îţi apar la fel. Mai 
răspunde-mi însă la o întrebare : dreptatea e o putinţă sau o 
ştiinţă? Sau şi una şi alta? Nu e necesar ca dreptatea să fie unul 
din aceste două lucruri? 

HIPPIAS Ba da. 

SOCRATE Prin urmare, dacă dreptatea este o putinţă a 
sufletului, sufletul capabil să sávirseascá mai multe este în 
acelaşi timp mai drept? Doar am stabilit, prietene, că un astfel 
de suflet este mai bun. 

HIPPIAS Aşa-i. 

SOCRATE Dar dacă dreptatea ar fi o ştiinţă a sufletului? 
Sufletul mai învăţat nu este totodată mai drept, iar cel mai 
neînvăţat, mai nedrept? 


HIPPIAS Da. 

SOCRATE Dar dacă dreptatea ar fi şi una şi alta? Nu este mai 
drept sufletul care le are pe amîndouă, adică şi ştiinţă şi putinţă, 
iar cel neinstruit mai nedrept? 

HIPPIAS Aşa s-ar părea. 

SOCRATE Urinează că sufletul mai capabil şi mai învăţat, fiind 
mai bun, este în stare, mai mult decit celălalt, să facă, în orice 
acţiune, lucruri şi rele şi bune? 

HIPPIAS Da. 

SOCRATE lar cînd săvirşeşte fapte deloc lăudabile o face 
conştient, tocmai pentru că poate şi ştie; binele şi răul, la rîndul 
lor, tin de dreptate, fie amîndouă, fie luate în parte. 

HIPPIAS Se pare că da. 

SOCRATE lar a săvirşi nedreptáti înseamnă a săvirşi lucruri 
rele, şi dimpotrivă, bune cînd nu le sávirsesti. 

HIPPIAS Da. 

SOCRATE Prin urmare, cînd un suflet mai capabil şi mai bun 
va comite nedreptáti o va face dinadins, pe cînd unul rău o va 
face fără voia lui? 

HIPPIAS Aşa se pare. 

SOCRATE lar un om e bun cînd are un suflet bun, şi rău cînd 
are un suflet rău? 

HIPPIAS Da. 

SOCRATE înseamnă că e în firea om ului bun să săvirşească 
nedreptáti în mod voit, iar a celui rău, fără voia sa, din moment 
ce omul bun are un suflet bun. 

HIPPIAS Are, desigur. 

SOCRATE Atunci Hippias, cel care greşeşte şi face lucruri 
ruşinoase şi nedrepte în mod voit, dacă există un astfel de 
om32, nu poate fi altul decît omul cel bun. 

HIPPIAS Nu pot fi de acord cu tine, Socrate. 

SOCRATE Nici eu, Hippias. Dar aşa reiese cu necesitate din 
discuţia noastră. Cum ţi-am mai spus, nu sînt în stare să-mi fac 
o părere statornică: cînd gîndesc una, cînd gîndesc alta. De 
mirare nu e însă că eu sau un alt om de rînd nu ne putem hotărî. 
Dar că aveţi păreri schimbătoare voi, cei atotştiutori, este într- 
adevăr cumplit: înseamnă că nici voi nu ne puteţi támádui, 
punînd un capăt rătăcirii noastre. 


NOTE 


Despre titlul şi subtitlul dialogului. în Privinţa titlului, vezi 
dialogul secvent, Hippias Maior, Note, paragraful Despre titlul şi 
subtitlul dialogului. 

în privinţa subtitlului, „Despre minciună" (nepi Tov wev5ovg), 
adăugat ca şi în cazul celorlalte dialoguri de gramaticii tirzii, sînt 
necesare citeva precizări. Termenul grec este el însuşi 
amfibologie, oscilind semantic între sfera eticului şi a 
gnoseologicului: deci „a înşela" dar şi „a se înşela", „minciună" 
dar şi „eroare". Un echivalent modern al termenului grec care să 
dea socoteală de ambiguitatea amintită nu există. Este profitabil 
în această situaţie un discurs explicativ. 

Dat fiind că a se înşela provine din ignoranță în timp ce a 
înşela din ştiinţă, iar pe de altă parte a înşela implică dublarea 
momentului gnoseologic cu unul etic, să precizăm cadrul 
teoretic general în care se înscriu relaţiile dintre aceşti 
parametrii. 

Discuţia comportă mai întîi un plan strict gnoseologic, 
implicînd două situații: 1. adecvatia intelectului la lucruri, care 
este ştiinţa (pozitivul cunoaşterii); 2. inadecvatia intelectului la 
lucruri, care este ignoranta (eroarea = negativul cunoaşterii). 

Planul gnoseologic, trecut prin optional şi volitiv, deschide 
către unul etic după cum urmează: 1. situaţia neidentitátii între 
adecvarea conştiinţei la lucruri şi adecvarea conştiinţei la 
imperativul moral: a promova eroarea în condiţiile detinerii 
adevărului; conştiinţa stiutoare enunţă falsul (minciuna) — 
negativul etic; 2. situaţia identităţii între adecvarea conştiinţei la 
lucruri şi adecvarea conştiinţei la imperativul moral: a promova 
adevărul în condiţiile deţinerii adevărului; conştiinţa ştiutoare 
enunţă adevărul (imperativul moral) — pozitivul etic. 

Aşadar: enunturile adevărate nu pot proveni decit din ştiinţă; 
cele neadevárate pot proveni atit din ignoranță (eroarea), cît si 
din ştiinţa voit mistificatoare (minciuna, înşelătoria), adică dintr- 
un pozitiv gnoseologic care duce, printr-un act opţional, la 
negativul etic. 

Toate situaţiile de mai sus sînt implicate în dialog, accentul 
special cázind pe raportul dintre pozitivul gnoseologic si voita 
enuntare sau neenuntare a adevărului. în cadrul teoretic general 


enunțat nu am inclus două situaţii pe care dialogul nu le ia în 
discuţie, şi anume : 

a) ştiinţa care duce în mod involuntar la eroare; 

b) ignoranta care poate duce în mod involuntar la adevăr 
(vezi totuşi 367 a — et TUX0L). 

în amíndouá aceste situaţii, factorul de mijlocire nu este 
voinţa, opţiunea (singurele calificabile etic), ci intímplarea, care 
este etic-neutră. 

Dar calificarea nepí wevSovc mai poate trimite la ideea 
manevrării minciunii şi sofismului de către însuşi autorul 
dialogului. Dacă avem în vedere şi această posibilitate, se 
dezvăluie un cîmp nou al raportului dintre gnoseologie şi etic: 
zdruncinarea prin sofism (= eroare voită) a ştiinţei necritice, 
naive, are funcţia de a trimite de la certitudini facile la o 
nedumerire rodnică, şi cu aceasta ne aflăm dintr-o dată în 
miezul platonismului timpuriu. lată de ce tocmai un dialog 
despre minciuna ne propune minciuna ca o propedeuticá a 
adevărului. Dar atunci dialogul este gîndit ca farsă, şi autorul se 
desolidarizează în final de rezultatul obţinut prin intermediul 
unei suite de sofisme, lăsînd a înţelege că totul a fost o joacă a 
spiritului şi o lecţie menită să clintească încrederea de sine a 
atotştiutorului Hippias (vezi mai jos şi nota 32). 

Despre autenticitatea dialogului. „Fără atestarea expresă a 
lui Aristotel, pesemne că puţini critici ar fi considerat dialogul 
Hippias Minor ca o scriere platoniciană", observă FRIEDLANDER 
în finalul comentariului său la dialog (1964, II, 134). însă chiar în 
aceste condiții, nu au lipsit critici care să-i conteste 
autenticitatea; astfel Schleiermacher şi Ast în secolul trecut (cf. 
LEISEGANG, 1950, XX, 2379) şi, mai aproape de noi, A. IC. 
Rogers (The Socratic Problem, New Haven, 1933; apud 
FRIEDLANDER, 1964, ll, 308). Critica filologicá regretă poate în 
secret existenţa mărturiei aristotelice care i-a răpit, oricum, 
prilejul angajării unei dispute de proporţii şi voluptatea 
aneantizării adevăratului obiect într-o plicticoasă dezbatere 
alexandrină. Dovadă că absenţa, cu totul accidentală, a unei 
menționări de acest tip a provocat una dintre cele mai otioase 
discuţii înregistrate de literatura strínsá în jurul lui Platon (cf. 
Hippias Maior, Note, paragraful Despre autenticitatea 
dialogului). 

Din fericire, deci, această mărturie există şi ea poate fi citită 


în cartea a V-a (A) a Metafizicii, 1025 a 2 — 13, la sfîrşitul 
discursului în care Aristotel face inventarul speciilor falsului. 
(Vezi mai jos p. 43, Texte aristotelice privitoare la Hippias Minor). 

Referirea expresă a lui Aristotel la micul Hippias este 
discutată de Alexandru din Afrodisia în comentariul său la cărţile 
Metafizicii. 

Despre perioada compunerii dialogului. Th.  Goinperz 
(Griechische Denker, 112, 236) vede în Hp. Mi. „primul dialog 
compus de Platou". „Să spunem mai degrabă unul dintre cele 
mai timpurii, pentru că Hipparchos ar putea fi tot atit de 
timpuriu, dacă nu mai timpuriu chiar", precizează FRIEDLANDER 
(1964, Il, 134). lar WILAMOWITZ-MOELLENDORFF (1920, |, 137) 
vorbeşte de o perioadă anterioară anului 399, dat fiind că nici 
unui socratic, cu atît mai puţin lui Platon, nu i-ar fi venit ideea 
ca, imediat după moartea lui Socrate, să scrie un dialog în care 
acesta se joacă pe muchie de cuţit cu problemele binelui şi 
dreptăţii. Un dialog de primă tinereţe, deci. Să nu-l minimalizăm 
însă, aşa cum s-au grăbit să facă parte din comentatori (cf. 
Maurice Croiset, în Nota la Hp. Mi. din volumul I al ediţiei „Les 
Belles Lettres"), care au văzut în dialog doar o acumulare de 
paradoxuri şi expresia unei temeritáti juvenile. Dialogul acesta i- 
a deschis lui Aristotel cîmpul unei probleme, şi fără el poate că 
un capitol din Etica nicomahică ar fi rămas nescris. Din 
temeritate şi din jocul inocent al unui dialog de tinereţe s-a 
născut o întrebare: poate omul să se joace cu abilităţile morale 
aşa cum poate face, greşind de bună voie, cu cele de rînd? Nici 
un tintas adevărat nu se va descalifica cînd va greşi cu bună 
ştiinţă ţinta. Dar nu te poţi juca la fel, greşind, cînd ţinta de atins 
e omul însuşi, deci virtutea, adevărul şi frumosul. Aristotel o 
spune fără echivocuri într-un tratat; dar să nu uităm că mai întîi 
a fost nevoie de paradoxul unui dialog de tinereţe al lui Platon. 

Analitica dialogului. încă dintru început, dialogul platonician, 
ca formă de artă şi ca procesiune către o teoreză oarecare, 
dezvăluie şi învăluie cu vizibilă deliberare şi cu vizibil control, se 
articulează totodată net şi difuz după un anumit ceremonial 
logic, psihologic şi adesea ludic. Orice lectură neatentă sau 
neprevenită poate duce la impresia de pierdere printre vorbe, de 
redundantá, de stagnare cînd circulară, cînd labirintică. Este 
datoria comentatorului, mai mult decît a interpretului, de a-i 
oferi cititorului un ghid de lectură (analitic şi critic), 


supraordonat lámuririlor de detaliu, dar trimitínd la ele şi 
integrîndu-le recursiv. 

1 Scenariul angajării dezbaterii (363 a — 364 b 3). 

Pentru această secţiune a dialogului vezi mai jos şi nota 3. 
Aici apare un enunţ al lui Apemantos care constituie pretextul şi 
preludiul dezbaterii teoretice, şi o conţine in nuce : că Iliada ar fi 
superioară Odiseei în măsura în care Ahile îi este superior lui 
Odiseu. 

2 Teza lui Hippias degajată din tipologia eroilor homerici 
(364 bi — 365 d 5). Astfel discuţia se angajează pe terenul unei 
materii literare (himerice), furnizind pe parcurs un set de 
concepte preliminare: Hippias precizează că îl consideră pe Ahile 
drept cel mai viteaz (Óplotoc) pe Nestor cel mai înţelept 
(COPWTATOC) şi pe Odiseu cel mai versatil (MOAVTPONUWTATOG). 
Socrate nu înţelege în ce fel se juxtapune 
versatilitatea,celorlalte două însuşiri eminente şi află că, în 
concepţia lui Hippias, versatil (moAútportoc) este însuşirea celui 
care nu este sincer (aAn8ñc) şi dintr-o bucată (ánAooc), ci, 
dimpotrivă, mincinos (wev5fic) ; de unde, renuntind la rest, 
Socrate reţine consecinţa provizorie că pentru Homer, în 
interpretarea lui Hippias, iubitorul de adevăr şi mincinosul nu 
sînt nicidecum unul şi acelaşi. 

3 Angajarea dezbaterii pe un teren pur teoretic (365 d6 
— 366 c 5) La cererea lui Socrate, discuţia se degajează de 
ilustrările epice şi trece la dezbaterea teoretică propriu-zisă, în 
două etape: 

a. (365 d 6—366 a 8). Prin întrebări şi răspunsuri, Socrate 
obţine de la Hippias o definiţie a mincinosului, conform căreia 
acesta (6 wev5fc), departe de a avea notele negative ale unui 
deficitar sau infirm în planul capacităţii generice de a realiza 
ceva, departe de a fi naiv, prost şi ignorant, este capabil de o 
realizare, viclean, isteţ, inteligent, abil, informat şi conştient, cu 
precizarea constantă, care provine mai ales de la Hippias, că 
toate aceste calităţi se exercită în sfera specifică a mistificării 
(WwevSeic,  OANOATEWVEG, TMOAÓTPOTOL). Constatind că Hippias 
admite pozitivitatea mincinosului ca mincinos, Socrate îi cere lui 
Hippias sá reafirme teza că ,oamenii sinceri şi cei mincinosi 
alcătuiesc două categorii distincte şi întru totul opuse". 

b. (366 a 9—366 c 5). Această a doua etapă a discuţiei 
intrinsece, reluînd şi rezumínd ideea pozitivităţii mincinosilor (ca 


GuvATO L, COPOÍ) o adaugă pe aceea că ei îşi pot exercita 
capacităţile atunci şi ori de cîte ori vor ; se elimină totodată 
incapabilii (a6vvaroi) şi ignoranţii (auaeic) din sfera 
mincinosilor posibili, ráminind cîştigată teza că nu eşti mincinos 
dintr-un fel de tară, boală sau deficit a capacităţilor volitiv- 
cognitive, ci că mincinosul este un personaj considerat de 
Socrate pozitiv, într-o sferă pe care Hippias o pune explicit sub 
semnul negativului. 

4 Refutaţia tezei lui Hippias şi primul rezultat al 
dezbaterii (366 c 6 — 369 a 3). Discuţia intră într-o nouă etapă, 
marcată prin reîntoarcerea pe parcurs la o nouă paradigmă 
ilustrativă care nu mai este de data aceasta vreun personaj 
homeric, ci Hippias însuşi care prin polimatia sa putea ilustra că 
omul competent să spună adevărul este unul şi acelaşi cu cel 
care poate rosti, cu competenţă, minciuna. Socrate urmăreşte 
să dovedească, supunind întîi analizei trei dintre competențele 
interlocutorului său (aritmetică, geometrie, astronomie), 
următoarea teză: în orice sferă de activitate care comportă o 
competenţă specifică, cel mai competent (6 vopuwTraTrocq) este 
cel mai capabil (6 Svvarwrarocq) să spună deliberat atît 
adevărul cît şi neadevărul, adică să mintă cu competenţă şi 
consecvență, spre deosebire de ignorant (ó áuaðńc) care, vrînd 
eventual să mintă, poate cădea din întîmplare peste adevăruri 
pe care nu intenţionase sá le rostească. Rezultă că 
incompetentul într-o ştiinţă nu poate fi, cu competenţă şi 
consecvență, mincinos în acea ştiinţă, chiar dacă ar vrea. 

Socrate califică deci pe competent, într-un sens de valorizare 
generică (deci etic-neutră) drept bun (aya8óc) sau cel mai bun 
(ápLtoTOC) şi totodată afirmă, acum pentru întîia oară (cf. sfîrşitul 
sectiunilor 2 şi 3 a), (a) că numai competentul, deci unul si 
acelaşi om, este capabil să enunte, după voie, şi adevărul si 
neadevărul; şi (b) că nu e vorba de două persoane, dintre care 
veridicul ar fi mai bun şi mincinosul mai rău. Generalizind acest 
rezultat la toate abilităţile cognitive sau artizanale (ale lui 
Hippias), Socrate afirmă în încheiere că nu se va găsi ştiinţă sau 
„tehnică" „în care cel ce spune adevărul să fie altul decit cel 
care minte". 

5 Al doilea răspuns al lui Hippias şi cea de-a doua refutatie 
socratică (369 a 4—372 a 3). Interludiu în care Socrate, glumind 
ironic cu Hippias si măgulindu-l, trece peste perplexitátile 


acestuia şi obiecțiile lui de procedură şi, întemeindu-se pe 
postulatele precedente, readuce discuţia la  paradigmele 
homerice iniţiale, dar cu scopul precis de a-şi duce mai departe 
gîndul lui paradoxal: Ahile nu e cel sincer (aAn8Ăc) şi Odiseu cel 
mincinos şi versatil (yevóñc kat noAVTponog), ci fiecare dintre ei 
este simultan sincer şi mincinos; cei doi nu sînt diferiţi si opusi 
(Să&popot, ÉVAVTLOL), ci asemănători (6uoto.). Urmează o dispută 
pe texte, Socrate încercînd să dovedească prin ilustrări epice că 
Ahile minte şi Odiseu spune adevărul, că primul nu e mai bun 
decit al doilea. Hippias obiectează, cázind în cursă, că Ahile nu 
minte, ci se dezminte silit de schimbarea unei situaţii, deci o 
face fără voie (oíkwv), nu voit (Ekwv), cum procedează Odiseu. 
De unde Socrate, întemeiat pe ce obținuse pînă aici de la 
Hippias, conchide că Odiseu este mai bun (âueivwv) decît Ahile, 
ceea ce Hippias refuză să accepte. Totodată el nu mai admite 
nici ceea ce păruse cîştigat — şi apare acum în formularea 
extremă: „cei care mint în mod voit sînt mai buni decit cei care 
mint fără voia lor". în ciuda demonstraţiei anterioare, Hippias nu 
poate admite nici că Odiseu este mai bun decit Abile, nici, 
trecînd pentru întîia oară explicit discuţia în plan etico-juridic, că 
ar fi „mai buni cei care comit nedreptáti şi fac rău dinadins decit 
cei care o fac fără voia lor". Impas. 

6 Al doilea rezultat al discuţiei (372 a 4 — 373 c 4). 
Impas care este într-un fel si al lui Socrate. Căci iată-l 
contemplind la rîndu-i rezultatul de pînă acum al discuţiei: „cei 
care fac răul fără să vrea sînt inferiori celor care îl fac cu bună 
ştiinţă". Şi vázindu-se obligat să admită asertiunea, el se simte 
„Cuprins parcă de o boală a minţii”. Se iese din stadiul acesta 
după o lungă desfăşurare de eironică umilinţă socratică (372 a 4 
—373 a 9) prin mijlocirea împăciuitoare a lui Eudicos (373 a 10 
—c 4). 

7 Generalizarea celui de-al doilea rezultat al discuţiei 
(373 c 5—375 c 9). Pentru a dovedi pe altă cale, mai amănunţit 
şi mai temeinic, afirmaţia paradoxală care dusese la impas 
(superioritatea celor care fac rău în mod deliberat), Socrate, 
după un preambul în care se postulează că bun este cel care 
face bine ceva, iar rău cel care face rău ceva (face, îndeplineşte, 
performează, execută etc.), recurge la analiza unei serii de 
exemple privind diverse capacităţi (Ouvápielc) grupabile, după 
natura organului care le exercită, în fizice (katá tÓ 0wua) si 


psihice (katá TÁV WUXÑV). Acest şir de demonstraţii ilustrative 
duce la concluzia dorită de Socrate: cel bun la ceva (fie el 
instrument neînsufleţit, animal , instrumental" sau suflet de 
sclav), cel care performează în mod voit defectuos o acţiune 
este mai bun decit cel inapt, pentru că cel dintii poate, dacă 
vrea, s-o execute şi bine. Se reface aici, cu alt material 
exemplificativ şi cu altă terminologie, demonstraţia pozitivitátii 
mincinosului, singurul competent să mintă fiind cel competent 
să spună, dacă vrea, şi adevărul (secţiunea a 3-a). Si aici, ca şi 
acolo, Pozitivi sînt agenţii (sau instrumentele) cu dubla 
competenţă a pozitivului şi a negativului. Toţi ceilalţi sînt 
incapabili (abúvatol, ao0eveiq) si ignoranti (&ua0eiq), deci 
afectati de o infirmitate, o carentá, un deficit, care, oricít ar vrea 
ei, li face incapabili de actiuni pozitive, si ale cáror actiuni 
negative nu au meritul unei alegeri competente si deliberate, ci 
netrebnicia neputintei. Fatá de punctul de pornire al lui Hippias: 
versatil = mincinos (în sens depreciativ), ne aflăm acum în faţa 
reabilitării tuturor celor care sînt dotați tocmai cu polytropia (în 
esenţă o dytropie) de a se mişca liber în sfera dublei lor 
capacităţi. 

8 Generalizarea celui de-al doilea rezultat al discuţiei prin 
includerea regiunii „sufletului uman" (375 c 9—376 c). Dar 
impasul în care se intrase la sfîrşitul secţiunii 5 (unde nu 
întîmplător se accede în treacăt la nivelul etic al problemei) se 
agravează în această ultimă parte a dialogului, unde tot ce se 
stabilise pînă acum se proiectează brutal şi explicit asupra 
valorilor etice şi a ierarhiei care le este specifică. Se intră într-o 
sferă în care e vorba de „sufletul nostru", de sávirsirea binelui si 
răului etic (Sikatoovvn, &5ikia), de cine este cu adevărat bun 
(ayaðóç) în acest plan. Socrate şi Hippias convin că toţi dorim 
ca sufletul nostru să fie cît mai bun cu putinţă (wc BeATrioTrn); 
or, din cele de mai sus rezultă că sufletul cel mai bun „va fi 
sufletul care face rău şi greseste în mod voit şi nu cel care o 
face fără voia sa", ceea ce lui Hippias i se pare „cumplit“ 
(Gelvov). Socrate mai încearcă o cale (interesantă pentru istoria 
postplatonică a problemei; vezi mai jos textele aristotelice), 
aceea de a demonstra că la aceeaşi concluzie se ajunge dacă 
socotim că „dreptatea" (adică binele etic) este fie o capacitate, 
fie o ştiinţă, fie amindouá (apare aici la Socrate nevoia de a 
reuni două serii demonstrative prezente în dialog: cea strict 


cognitivă şi cea generic aptitudinală). într-adevăr, în ambele 
cazuri un plus de capacitate sau de ştiinţă (sau de amíndoua) îl 
face pe om mai drept (adică etic mai bun), ceea ce duce din nou 
la superioritatea celui care putînd şi vrînd să săvirşească binele, 
poate, dacă vrea, să săvirşească răul în orice privinţă (nepi 
maca £pyaoiav). Dacă „mai capabil" înseamnă „mai bun", 
atunci „cînd un suflet capabil şi mai bun va comite nedreptáti o 
va face dinadins, pe cînd omul rău o va face fără voia lui". Mai 
mult, de vreme ce „un om e bun cînd are un suflet bun şi rău 
cînd are un suflet rău", rezultă, de data aceasta în planul absolut 
al tipologiei etice, că „cel care greşeşte şi face lucruri ruşinoase 
şi nedrepte în mod voit. . . nu poate fi altul decit omul cel bun". 
Hippias nu poate cădea de acord. Şi nici Socrate. Intii prin 
rezerva: „dacă există un astfel de om"; al doilea prin 
perplexitatea de a fi ajuns „cu necesitate" la o concluzie pe care 
în fond ,sováie" să o accepte, dar de care cei ,atotstiutori", ca 
Hippias, nu s-au priceput să-l „tămăduiască". 

Consideraţii critice: închiderile şi deschiderile dialogului. 

Poate fi Socrate tămăduit? O procedare posibilă este aceea 
de a dovedi că nimic nu duce „cu necesitate" la paradox, adică 
de a revela erorile sale de raţionament. Alta ar fi aceea de a-i 
valida raţionamentul, dar de a da concluziei un sens mai 
acceptabil, chiar dacă mai limitat. In sfîrşit, dialogul poate fi 
considerat şi ca o farsă logică cu scopuri educative, ca opera 
unui „mincinos" superior al cărui ţel ar fi fost să demonstreze 
per absurdum inanitatea propriei sale teze, deschizind calea 
spre intuirea unui adevăr superior evidenţelor bunului-simt 
consacrat de tradiţie, şi deschizind prin paradox ceea ce 
paradoxul închide. 

Oricum ar fi, un dialog în care adversarul pare să aibă mereu 
dreptate, dar nu se poate bine apăra de sofismele flagrante ale 
lui Socrate, un dialog în care falsul pare să ducă la adevăr şi 
adevărul la fals este vrednic de un demers critic care să elimine 
sofismele (voite sau nu) şi sá degaje intenţia mai adincă a 
protagonistului. Cine are curajul de a proceda la o catarsă a 
adevărului prin fals merită să fie reabilitat (cu restricţiile 
cuvenite şi poate dorite de el însuşi) cu metoda inversă. Cu atit 
mai mult cu cît dialogul pare să intre în conflict cu o teză 
fundamentală a platonismului, aceea că cel care cunoaşte 
adevărul şi binele nu poate săvirşi răul (fie el logic, praxiologic 


sau etic) — cf. Xen., Memorab., 4, 6, 11 — 20. 

Sofisme şi incompletitudini. Important este aici nu de a 
reface analitic şi narativ demersul dialectic al dialogului din 
unghiul de vedere al sofismelor sau falselor extrapolări, ci de a 
arăta sintetic tezele fundamentale care duc în chip ilegitim a 
paradox. 

Ele par a fi, în principal: a. transferul de la potenţial la actual, 
atit: în planul capacităţii cît şi în acela al volitiunii: a putea să 
săvirşeşti deopotrivă pozitivul şi negativul nu înseamnă nici a 
vrea să-l sávirsesti, nici a-l sávirsi; mai bun la ceva e cel care 
poate săvirşi atit binele cît şi răul exclusiv pentru că puterea e 
mai bună decit neputinta, o arie opţională mai largă e 
preferabilă unei limitări provenite din incapacitate ; se trece de 
la ideea că incapabilul e mai rău, pentru că deficitar în fapt, la 
aceea că cel capabil e mai bun pentru că are o dublă 
competenţă potenţială. Simptomatic este aici faptul că Socrate 
evită sistematic să vorbească de rezultate obiectualizate, de 
artefacte, care se instalează fără echivoc în planul actualului; b. 
transferul de la cognitiv, tehnic şi instrumental la axiologic : în 
primul caz răul este o potentialitate care rezidă în capacitate şi îi 
dă o confirmare în plus şi care, chiar exercitat, nu atestă 
răutatea tipologică a agentului şi nu modifică definiţia 
competenţei sale, neutră potenţial; în cazul axiologicului şi, mai 
grav, al eticului strict, sávirsirea voită a răului de care esti în 
stare (prin faptul că eşti în stare şi de bine) te scoate din sfera 
binelui şi te descalifică drept om bun, omul etic bun neputind fi, 
prin dedublare, instrumentul propriei sale negări de sine prin 
efectuarea răului: omul bun nu poate avea, prin definiţie, nici un 
mobil conştient şi voit de a săvirşi răul, nici ocazional, nici prin 
instalarea în tipologie şi habitus. 

Aşadar, omul bun nu este cel care sávirseste voluntar răul, ci 
acela care, putîndu-l săvirşi, în virtutea competenţei sale, în 
virtutea însăşi a bunátátii lui, nu-l sávirseste. 

Şi totuşi Socrate a intuit ceva de preţ: existenţa capacităţii 
de rău în omul bun întăreşte definiţia lui de om bun, situînd-o în 
planul libertăţii, aşa cum, la nivelul tehnic, competenţa binelui o 
include pe cea a răului. 

A vrea răul pentru că eşti mai competent să-l sávirsesti este 
însă altă problemă. Reintrăm în platonism afirmînd, în încheiere, 
că însăşi bogăţia de posibilităţi (pozitive şi negative) a celui bun 


îl plasează deasupra voinţei de rău şi chiar i-o blochează. Gluma 
instructivă a lui Socrate se întemeiază pe o omisiune voită şi 
rodnică. Asertiunea ipotetic-dubitativă ,dacá un asemenea om 
există", Socrate o formulează ca pe o ispită învăluită în propria 
sa nedumerire de a se fi văzut adus să gindească aşa. Tăcerea 
lui e tăcerea dreptului la un răspuns, mai tîrziu, sieşi sau altora. 
Bogátiei neutre şi ambigue a posibilului i se răspunde în lumea 
existentă în fapt a valorilor prin acea bogăţie care constă în a 
alege sărăcirea printr-o determinare univocă. Paradoxul nu 
trimite ia fals, ci la instituirea doxei în ştiinţă şi a ştiinţei ca 
temei ideal al voinţei de bine. 

TEXTE ARISTOTELICE PRIVITOARE LA HIPPIAS MINOR 

Grupăm aici cîteva dintre textele aristotelice care vizează 
problema discutată în Hippias Minor (uneori cu referire explicită 
la dialog). Ele constituie în bună măsură o critică legitimă a tezei 
fundamentale a dialogului şi oferă soluţii care scot problema din 
impas (distincţia dintre capacitate —abilitate— şi înţelepciune, 
distincţia dintre planul tehnic-instrumental şi cel etic, dintre 
partea raţională şi cea iraţională a psihicului uman, identitatea 
omului bun cu actele sale etc.). Dar ceea ce scapă lui Aristotel 
este a) că demonstraţia prin absurd este totodată ironică şi 
educativă; b) că Platon nu putea pune în gura lui Socrate, ca 
adevăr cîştigat, ceva care neagă însăşi esenţa platonismului. 

Metafizica, 1025 a 6 — 16 

„Acestea sînt diferitele sensuri ale cuvîntului fals. Dar un alt 
sens e acela pe care îl întîlnim cînd vorbim de un om fals 
(wev5rc), adică acela care e înclinat (eúxepic) să enunte 
propoziţii false, pentru care are o anumită predilecție 
(npoaipeTik6G), fără alt motiv decît minciuna în sine, căutînd să 
le inculce în spiritul altuia, după cum numim false lucrurile ce 
produc o imagine falsă. De aceea e greşită afirmaţia din dialogul 
Hippias, prin care se caută să se arate că acelaşi om e totodată 
şi mincinos şi iubitor de adevăr (wc 6 avTOc WEeLÓNC KAL 
aAn8ñc). Căci, în acest dialog e numit fals omul în stare să 
spună minciună, adică acela care e priceput şi istet (eiSwc KaL 
PpOviuoc), şi acolo se dă preferinţă aceluia care e rău ca 
premeditare (r6v ¿kóvTA pabiAov BeAtíw). Dar această asertiune 
se întemeiază pe o falsă inducţie. într-adevăr, cel care 
şchioapătă voluntar nu este de preferat celui care schioapátá 
involuntar decît dacă prin «a schiopáta» se înţelege «a imita un 


schiop»; căci cel care ar şchiopăta voluntar ar fi desigur mai rău 
(Enel ei ye xwA0cC Ekwv, xelpwv (owg). Aşa stau lucrurile şi cînd e 
vorba de caracter" (cu modificări, trad. Şt. Bezdechi, în Aristotel, 
Metafizica, Bucureşti, Editura Academiei, 1965, p. 204). 

Etica nicomahică, 1105 a 27—b 11 

„Rezultatele artei îşi au desávirsirea în ele însele; ajunge deci 
ca ele să aibă, odată îndeplinite, cutare sau cutare caracter. 
Dimpotrivă, cînd este vorba de acţiunile conforme cu virtutea, 
nu este de ajuns să aibă cutare sau cutare caractere pentru a fi 
fost sávirsite după dreptate sau cumpátare: este nevoie, în plus, 
ca cel care le sávirseste să aibă, săvirşindu-le, anumite 
dispoziţii. intii, trebuie să le sávirseascá în mod conştient. în al 
doilea rînd, să le săvirşească în mod intenţionat şi, se cade să 
adăugăm, intenţionat tocmai în vederea lor. în al treilea rînd, 
trebuie ca, în acţiunea lui să rămînă ferm şi neclintit. . . Cînd 
este vorba sá dobíndesti virtutea, dispoziţia de a fi conştient nu 
slujeşte la marc lucru, sau chiar deloc, în timp ce celelalte două. 
„ sînt de o însemnătate hotăritoare, tocmai pentru că ceea ce 
duce la deținerea virtuţii este săvîrşirea actelor drepte si 
cumpătate... Putem spune în mod întemeiat că omul drept se 
instituie ca atare săvirşind acte drepte, omul cumpătat, 
săvirşind acte cumpătate. Cine nu săvirşeşte asemenea acte nu 
are nici cea mai mică şansă de a deveni virtuos". 

Etica nicomahicá, 1129 a 11—16 

„Trebuie distins cazul ştiinţelor si al capacităţilor, pe de o 
parte şi, pe de altă parte, acela al stărilor constante (éZelc). O 
aceeaşi capacitate şi o aceeaşi ştiinţă se aplică... la obiecte 
opuse; o stare constantă, dimpotrivă, nu produce efecte care să- 
i fie opuse. De pildă, sănătatea nu ne pune în măsură să 
îndeplinim acţiuni contrare sănătăţii, ci doar de a avea reacţii de 
om sănătos; într-adevăr, spunem despre cineva că are un mers 
de om sănătos atunci cînd merge aşa cum ar face-o un om 
sănătos". 

Etica nicomahică, 1137 a 17—23 

„Uliii îşi închipuie că omul drept poate acţiona tot atît de bine 
în chip nedrept, cît şi în chip drept. . . putînd sávirsi unul sau 
altul dintre faptele nedrepte... Răspundem la aceasta că a te 
face vinovat de laşitate sau de nedreptate nu înseamnă 
comiterea întîmplătoare a unei acţiuni laşe sau nedrepte, ci 
comiterea lor în virtutea unei anumite dispoziţii interioare". 


Etica nicomahică, 1140 b 21 şi urm. 

„De bună seamă există o virtute* (â&peTi) a artei (rexvnq) 
dar nu şi una a înţelepciunii (ppovtoewq), care este ea însăşi o 
virtute. Pe de altă parte, cînd e vorba de artă, este mai bine să 
greşeşti de bună voie decit involuntar; cînd e vorba de 
înţelepciune, lucrurile stau invers, ca şi în cazul virtuţilor 
morale". 

Etica nicomahică, 1144 b 20 — 40 

„Cea care face ca intenţia (61á mnpoailpeow) să fie dreaptă 
este virtutea; dar tot ceea ce este în natura lucrurilor pentru a 
ne realiza intenţia ţine nu de virtute, ci de o altă facultate... 
Există o anumită facultate care se numeşte iscusintá (Tic 
5óvapic ñv KkaAovoL Delvótnta). Această facultate este de 
asemenea natură încît ne poate face sá realizám toate telurile 
pe care ni le propunem. Dacă țelul e bun, facultatea aceasta e 
lăudabilă, dacă nu, ea nu este decit dibăcie de a înşela 
(navovpyia). De aceea pe oamenii iscusiti (Sewoi) îi numim cînd 
înţelepţi (ppóviuou), cînd înşelători (navovpyot). înţelepciunea nu 
se confundă cu această 

facultate, dar nu se poate dispensa de ea. Starea constantă 
(ezlc) care este înțelepciunea  perfecţionează «ochiul 
sufletului»41), dar nu poate s-o facă fără virtutea morală. .... 
Este pe deplin limpede că nu poţi fi înţelept fără să fii bun". 
Etica endemică, 1246 a 32 —b 36 

„Astfel stau lucrurile şi în privinţa ştiinţei: ea poate fi 
întrebuințată şi corect şi greşit, ca atunci, de pildă, cînd cineva 
scrie incorect în mod intenţionat, ca şi cînd în momentul acela ar 
fi un ignorant. Parcă îşi răsuceşte mîna. Şi dansatoarele folosesc 
uneori picioarele în loc de miini şi invers. 

Astfel, dacă toate virtuțile ar fi specii ale cunoaşterii, atunci 
ar fi cu putinţă să foloseşti şi dreptatea ca şi cînd ar fi 
nedreptate, iar cel care sávirseste lucruri nedrepte le-ar sávirsi 
pe temeiul dreptăţii, aşa cum actele de ignoranță s-ar întemeia 
pe ştiinţă. Dacă acest lucru este însă imposibil, atunci e limpede 
şi faptul că virtuțile nu sînt specii ale cunoaşterii. Şi tocmai 
pentru că nu este posibil să fii neştiutor întemeindu-te pe ştiinţă, 
ci doar să greşeşti, săvîrşind lucruri identice cu ceea ce ai săvirşi 
din ignoranță, nici nu e cu putinţă ca cineva să acţioneze pe 
temeiul dreptăţii ca şi cînd ar acţiona pe temeiul nedreptátii. 
Deoarece însă înţelepciunea este ştiinţă şi adevăr s-ar putea ca 


în cazul ei lucrurile să se petreacă exact ca în cazul ştiinţei: într- 
adevăr, s-ar putea ca cineva să acţioneze neíntelept pe temeiul 
înţelepciunii şi să facă aceleaşi greşeli ca si cel neînţelept. Dacă, 
în orice privinţă, folosirea fiecărui lucru ar fi simplă, procedind în 
felul respectiv s-ar proceda cu înţelepciune, în cazul fiecărei 
altei specii de cunoaştere alt principiu dominant provoacă 
folosirea aberantă; dar care oare este ştiinţa care ar putea 
provoca folosirea aberantă a acelei ştiinţe care le domină pe 
toate? într-adevăr, dincolo de ea nu mai există nici o ştiinţă [sau 
intuiţie]. însă nici vreo virtute, căci de virtute te poţi folosi: 
virtutea cirmuitorului uzează de aceea a celui círmuit. Şi atunci 
despre ce anume este vorba? Să fie oare ca atunci cînd se 
consideră că intemperanta este un viciu al părţii iraționale a 
sufletului, iar despre intemperant că are un spirit nestápínit? Dar 
dacă aşa ar sta lucrurile, atunci, dacă dorinţa va fi puternică, îl 
va deruta, iar calculele sale îl vor duce exact în direcţia opusă.. . 
; e limpede că dacă în această parte iraţională există virtute, iar, 
dimpotrivă, în partea raţională, există ignoranță, alte lucruri se 
vor transforma : aşa că se va putea concepe folosirea şi dreaptă 
şi nedreaptă a dreptăţii, neînţeleaptă a înţelepciunii; astfel că ar 
trebui avut în vedere şi contrariul. Căci ar fi absurd ca (1) viciul 
dinlăuntrul părţii iraționale să devieze virtutea inerentă părţii 
raţionale şi să o facă pe aceasta să fie ignorantă; şi ca (2) 
virtutea dinlăuntrul părţii iraționale, în timp ce [în cea raţională] 
sălăşluieşte ignoranta, să nu fie în stare s-o devieze şi să ducă la 
judecata înţeleaptă şi la îndeplinirea celor ce se cuvin — şi, 
iarăşi, ca înţelepciunea dinlăuntrul părţii raţionale să producă 
cumpătare în nestápínirea din partea iraţională. Aşadar, trebuie 
să se aibă în vedere posibilitatea de a acţiona cu înţelepciune pe 
temeiul ignoranței. Este însă cu totul absurd să se facă uz de 
ceva cu înţelepciune din orice alt motiv şi în special din 
ignoranță. într-adevăr nu vedem acest lucru în cazul nici uneia 
dintre celelalte [stiinte? ]: nestápínirea (nu) alterează medicina 
sau gramatica . .. într-adevăr, cel nedrept poate să săvirşească 
tot ce sávirseste şi omul drept şi, în general, «incapacitatea» 
este inerentă «capacităţii». Astfel, este clar că stările constante 
(ézelc) ale celuilalt sînt totodată înțelepte şi bune şi este 
adevărată afirmaţia socratică conform căreia nimic nu este mai 
imperios decît înţelepciunea. Dar că înţelepciunea ar fi o ştiinţă 
este neadevărat: este o virtute, nu o ştiinţă sau poate o altă 


specie de cunoaştere". 

1 Eudicos, fiul lui Apemantos, care este pomenit si în 
dialogul Hippias Maior, 286 b 6, pare să fie prietenul şi gazda lui 
Hippias la Atena. Necunoscut din altă parte. 

2 Despre acest personaj care dă numele a două dialoguri 
platoniciene, vezi Notele la Hippias Maior, paragraful Despre 
personajul Hippias. 

3 Dialogul se naşte în prelungirea unei scene a cărei 
morfologie nu poate fi reconstituită în detalii. Ceea ce s-a 
petrecut înainte ne este doar sugerat de un personaj auxiliar (în 
speţă Eudicos) care mijloceşte trecerea de la scena consumată 
la dialogul propriu-zis. — Hippias a făcut tocmai dovada 
talentului său de conferenţiar terminînd una din acele lungi 
expuneri (Eni6e51q) cu caracter moralizator în care excelau mai 
toţi sofiştii. Expunerea era pesemne o mostră de virtuozitate 
oratorică; vorbitorul orînduia după o topică personală sensurile 
unui text devenit componentă a conştiinţei colective: se pornea 
de la un fragment unanim cunoscut, de la o „întîmplare 
homericá" ce căpăta funcţia unei parabole. Miezul epic, care se 
preta la speculaţii etice, constituia astfel punctul de pornire al 
unui discurs care treptat devenea predică şi investigaţie 
pedantă în speciile virtuţii. Că Hippias proceda în acest chip ne 
arată propria sa relatare (cf. Hp. Ma., 286 a 3 —b 3) despre 
prelegerea asupra îndeletnicirilor frumoase, ţinută de sofist la 
Sparta şi apoi la Atena. Dacă vorbeşte deci despre Homer, 
Hippias nu o face asemenea rapsodului lon care evolua mai 
degrabă sub semnul animalităţii spiritului, de vreme ce în 
discuţiile culte motáia intermitent,  refăcîndu-şi circuitele 
cerebrale numai cînd cineva rostea numele marelui poet (cf. lon, 
532 b —c). A vorbi despre Homer nu reprezintă pentru Hippias o 
practică secundă, ein Nebenberuf (cf. FRIEDLANDER, 1964, Il, 
125), ci etalarea principalei sale specialităţi; Hippias este în 
principal un moralist de profesie (cf. şi MOMIGLIANO, 1930, 322), 
iar epopeea homerică devine pentru el marea carte cu poze a 
moralei (das beliebteste moralische Bilderbuch; FRIEDLANDER, 
1964, II, 125). 

Sofistul conferentiase pesemne în incinta unei şcoli ca aceea 
a lui Feidostratos, despre care pomeneşte dialogul Hippias Maior 
(286 b), Prelegerea sa, a unui personaj de notorietate 
panhelenică, trebuie să fi avut aerul unui act de mondenitate 


culturală. Participanţii nu erau practicanți de elită ai filosofiei 
(din moment ce Eudicos observă că de-abia acum „am rămas 
între noi, oameni care ne îndeletnicim stăruitor cu filosofia" — 
UGAOTaA TNG év ptiooopia ratpıßBńg; erau în schimb persoane 
de gust, „în stare sá pretuiascá cele auzite", cum îşi defineşte 
însuşi Hippias auditoriul ideal (cf. Hp. Ma., 286 c). — Deci 
prelegerea a luat sfîrşit, Hippias a primit laudele de rigoare şi 
publicul s-a risipit. Locul acţiunii s-a mutat între timp în faţa sălii 
de conferinţe, astfel încît ne aflăm undeva im Freien, spaţiul 
predilect de desfăşurare a discuţiei în dialogurile platoniciene 
mici (cf. FRIEDLANDER, 1964, |, 169 şi urm.). Pe scenă au rămas 
doar personajele dialogului; Socrate, care s-a ţinut tot timpul 
deoparte, le apare acum celor doi în eminenţa tăcerii şi a 
reţinerii sale. în această situaţie intervine replica inaugurală a 
lui Eudicos. Intervenţia sa reprezintă în primul rînd rezolvarea 
psihologică a situaţiei, căci suprimă o dublă aşteptare: a lui 
Hippias, care este evident dornic să afle gindul lui Socrate 
despre evoluţia sa oratorică; a lui Socrate, care are de spus mai 
mult decît o vorbă de laudă. 

4 Nu este foarte limpede dacă întrebarea pe care Socrate 
urmează să i-o adreseze lui Hippias i-a fost sugerată acestuia de 
o afirmaţie a lui Apemantos făcută într-un timp nedeterminat 
sau, după cum reiese de la 364 b, lui Socrate i-a inspirat-o însuşi 
discursul lui Hippias. Pentru a suprima neíntelegerea, trebuie sá 
presupunem că Apemantos era şi el prezent la prelegerea lui 
Hippias şi că alegatia sa, auzită si de Socrate, reprezenta un 
comentariu făcut în prelungirea spuselor conferentiarului. 

5 Că interpretarea poeţilor era un punct esenţial al educaţiei 
sofistice o arată Protagoras în dialogul care-i poartă numele 
(338 e—339 a): , Eu cred, Socrate a zis el, că pentru un om cea 
mai importantă parte a educaţiei este priceperea în domeniul 
poeziei; aceasta înseamnă să fii în stare a-ţi da seama, în 
privinţa celor spuse de poeţi, care sînt bine ticluite şi care nu, şi 
să ştii să le explici, iar atunci cînd eşti întrebat să ştii să dai 
seamă" (trad. Şerban Mironescu, în vol. | al ediţiei de faţă, p. 
454). Pentru această problemă vezi şi Werner Jaeger, Paideia, ll, 
p. 178, nota 55. 

6 Locul desemnat cu numele general de Olimpia (OAvunia), 
unde, începînd cu secolul VII î.e.n. se celebrau faimoasele 
întreceri sportive, nu era propriu-zis un oraş, ci o vastă incintă 


sacră, reunind edificii, temple şi altare închinate diferitelor 
zeități, populată îndeobşte de o mînă de preoţi şi magistrați, de 
pelerini veniţi să consulte oracolul lui Zeus, precum şi de atleți 
care se antrenau aici în vederea jocurilor. Cu multe săptămîni 
înaintea deschiderii întrecerilor, începeau să sosească la Olimpia 
din toate părţile lumii elenice, din Cirene, Sicilia şi Grecia Mare, 
din insulele Mării Egee şi din oraşele Asiei Mici, ambasade ale 
cetăților, pelerini, scamatori, acrobati, negustori etc. De la 
mijlocul secolului V î.e.n., în spaţiile interludice se înfiripă si un 
agon al spiritului în care se confruntau eruditia, talentul oratoric 
şi cel poetic (cf. mai jos 368 c—d: „Dar mai spuneai că ai venit 
acolo cu poezii, epopei, tragedii, ditirambi şi multe şi felurite 
discursuri în proză. Afirmai că şi ştiinţele despre care am vorbit 
adineaori le cunoşti mai bine decit oricine..."). Hippias, a cărui 
cetate de baştină, Elis, se afla în preajma Olimpiei, se simţea 
aici, fireşte, în largul său, mai ales că, după propria-i spusă (364 
a 6—8) îşi întrecuse dintotdeauna concurenţii în materie de 
erudiție. 

7 Platon nu va pierde nici un prilej pentru a sublinia 
caricatural suficiența de sine (autarkia) care emană din toate 
cuvintele lui Hippias. Dar aşa cum această autarkie nu are nimic 
comun cu notele individualismului cinico-stoic, deopotrivă ea nu 
trebuie înţeleasă nici superficial, ca expresie nesuferită a unei 
îngîmfări nemăsurate. Revelatoare în acest sens este disocierea 
făcută de MOMIGLIANO (1930, 322—3): „Ar fi greşit să 
interpretăm această încredere în sine ca un pur orgoliu născut 
din conştiinţa valorii individuale. E vorba mai degrabă de o 
metodă pe care Hippias o profesa şi ale cărei norme le şi 
formulase. Antarkia lui Hippias este întru totul intelectuală şi îşi 
găseşte temeiul în certitudinea putintei de a stápíni scibilul. A 
poseda scibilul înseamnă înainte de toate a poseda ştiutul. De 
aceea mnemotehnia este condiţia ştiinţei multiforme a lui 
Hippias. . . Totuşi o autarkie intelectuală nu se poate limita la 
culegerea unor noţiuni gata făcute. Autarkia presupune în mod 
obligatorul absenţa misterelor, a lucrurilor nestiute care 
limitează deplinătatea omului. Absoluta încredere de a putea 
cunoaşte totul şi săvirşi totul, atît de caracteristică lui Hippias, 
nu poate sá se nască decit dintr-un rationalism absolut. Autarkia 
şi raționalismul trebuie sá se întilnească, si autarkia trebuie să 
exprime certitudinea stápinirii faptelor de către minte". 


Observatia lui Momigliano se cere însă completată: o 
asemenea certitudine nu se poate naşte decit în condiţiile unui 
optimism  gnoseologic pe care nu-l justifică decit o fază 
precritică a cunoaşterii. Căci raționalismul nu-l împiedică pe 
Socrate să propună viziunea dramatică a efortului care desparte 
apetitul cognitiei de obiectul cunoaşterii. lar dacă ajunge sá 
pună în joc sofismul si sá evidentieze paradoxul, dialectica 
socratică o face tocmai pentru a submina seninátatea juvenilă 
care însoţeşte epistemologia născută în prelungirea unei istorii 
necritice a Cunoasterii. Hippias nu avea nici conştiinţa revizuirii 
critice a domeniului ştiutului, nici pe aceea a demersului infinit 
complicat care ne desparte de scibil. Epistemologia lui este 
rudimentară în măsura în care posibilitatea cunoaşterii este 
întemeiată pe sacralizarea istoriei cunoştinţelor. Este fatal ca în 
aceste condiții şovăiala fecundă proprie scepticismului 
metodologic să fie înlocuită cu mnemotehnica, iar din examen 
critic al cunoştinţelor şi investigaţie mereu reînnoită a realului, 
ştiinţa să devină procesul finit de rememorare a celor deja 
cunoscute. 

8 Se poate vorbi în dialogurile platoniciene de un topos al 
laudei de sine dublat de elogiul socratic adus interlocutorului. 
Deci pe deoparte performanţe (npâ&yuara) de excepţie relatate 
cu satisfacţie nedisimulată de autorul lor, pe de alta elogiul 
socratic alcătuit îndeobşte din exclamatii admirative prin care 
Socrate îl fericeşte mai întîi pe conlocutor pentru calităţile sale 
„demne de invidiat", apoi pe părinţii şi patria acestuia de a-i fi 
dat naştere. Aşa apar lucrurile la suprafaţă, şi s-ar spune că 
totul se rezumă la sensul superficial al ironiei socratice. In fond, 
acest topos al laudei de sine circumscrie locul unde va surveni 
refutatia socratică (eAeyg8lc). Tema internă a dialogului se naşte 
astfel din transformarea excelentei afişate în vulnerabilitate 
demonstrată. A se vedea pentru ilustrarea acestui topos lon, 
530 b 5—d 3;Hp. Ma., 281 a 1 —c 3: 286 a 3-6: Euthd.. 273 c 1— 
274b 1. 

9 Cu clasica formulá de comutare (cf. si Hp. Ma., 286 a, 
Atap Ti ON... („Acum Ínsá...") se marchează trecerea de la 
introducere (dispositio, schiţa personalităţii interlocutorului, 
ceremonii lingvistice, false laude socratice etc.) la dialogul 
propriu-zis. De aceea, imediat cade întrebarea care dă semnalul 
de începere a discuţiei: care din doi ţi se pare mai presus şi în ce 


privinţă? (mótepov ápelvw kai. katá Ti;). lar după o nouă 
diversiune stilistică (364 b 5 — 364 c 1), întrebarea revine (364 
c 2): Prin ce-i deosebeai? (nuc GLEkpivec AÚTOUC,'). 

10 TTOAVTPONWTATOv. Discutia se deschide în continuare 
pe linia acestui termen, pe care Socrate îl priveşte ca 
nedeterminat; noAvrponoc este un om variat înzestrat întru 
săvîrşirea a ceva; „the most resourceful" traduce MUHLERN 
(1968, 283) în acest context. Este evident că Hippias îi dă încă 
de pe acum un sens negativ; Socrate îl primeşte însă în 
neutralitatea lui semantică, înţelegind că a fi viteaz şi versatil 
sau înţelept şi versatil nu se exclud. Drept care, pentru el, 
Odiseu rămîne încă nedefinit. întrebarea următoare (364 e 5) va 
cere specificarea expresă a lui noAVTponoc în vederea dobíndirii 
specificului personalităţii odiseice. 

11 Prin această întrebare Socrate caută să obţină de la 
Hippias o determinare a lui noAótponoc care să-l definească pe 
Odiseu aşa cum înţelepciunea îl defineşte pe Nestor şi vitejia pe 
Ahile. Întrebînd dacă Homer îl înfăţişează pe Ahile ca pe un om 
versatil, Socrate îl va face pe Hippias să explice prin ce anume 
le exclude calitatea de noAvrponoc 

pe celelalte două. 

12 Ráspunzind astfel, Hippias enunţă explicit sensul 
negativ al abilității odiseice: din moment ce „,dimpotrivă" (4AAG) 
Ahile este „sincer şi dintr-o bucată", rezultă că TnoAÚtporioc 
înseamnă în cazul lui Odiseu ,siret", „ipocrit", „făţarnic", 
„mincinos". Din acest moment Ahile nu mai este definit în sine, 
prin vitejia sa, ci relational, prin opoziţie cu Odiseu. Noua 
situaţie îşi capătă formularea directă şi sintetică la 365 b 4—5: 
„Ahile este sincer şi dintr-o bucată (&An8Ăc Te kat áriAoOc), iar 
Odiseu versatil şi mincinos (NOAVTPONOC TE Kat WELOÑC)". 

13 Attaí, titlul clasic al cîntului IX al Iliadei : Odiseu, Alas 
şi Phoinix încearcă, prin rugáminti (Arai), să potolească mínia lui 
Ahile şi să-l readucă pe cîmpul de luptă. 

14 lliada, IX, 308—314, dar cu un text destul de diferit 
faţă de cel homeric traditional. Invocind aceste versuri, Hippias 
se sprijină pe textul homeric pentru a-şi preciza gîndul cu privire 
la naturile veridice şi la cele polytropice, în speţă cu privire la 
firea (rponoc-ul; cf. 365 b 3) fiecăruia dintre cei doi eroi 
paradigmatici: în această fază a discuţiei, cînd Hippias face încă 
hermeneutică de text, pevânc este cel care una gîndeşte si alta 


spune, iar áAn8Nc este cel care spune ceea ce gîndeşte. 

15 Spre deosebire de 304 c 6—7, unde noAvrponia odiseică 
era determinată printr-un simplu contrast neexplicit (cf. nota 12) 
aici, pentru întiîia dată, polytropiei i se conferă un sens explicit 
negativ, pleonastic pentru Hippias, dar aducînd un plus de 
informaţie pentru Socrate, care pînă acum concepuse termenul 
ca fiind etic-neutru (cf. şi MUHLERN, 1968, 284). 

16 Acest pretext la care Socrate recurge şi în alte 
dialoguri (cf. lon), reprezintă de fapt o strategie de a trece 
direct, eliminínd ilustrárile poetice, la obiectul însuşi al 
dezbaterii. Astfel Socrate îl instituie pe Hippias ca interlocutor 
nemijlocit şi pe deplin responsabil, nu ca pe un simplu 
intermediar. Discutia se defineşte acum în mod hotărit ca o 
dezbatere de idei şi nu ca o hermeneutică de text. 

17 AOVLOTIKAĂ TExwn, ştiinţa practică a calculului, spre 
deosebire de ápi8untikA rEexvn, ştiinţa teoretică; Ó A0yLOTLKÓC 
era calculatorul abil (cf. Xen., Memorab., |, 1, 7; Platon, 
Theaitetos, 145 a). 

18 Introducerea calificativului apioroc („cel mai bun") nu 
se justifică dacă e judecată doar în acest context; ea dublează 
pleonastic pe copwtatoc („cel mai priceput"). Dar „cel mai 
bun", introdus aici tautologic cu sens tehnic, pregăteşte 
naşterea ulterioară a sofismului, în măsura în care mai tirziu 
capătă nuanţă morală. Se va dovedi între timp că expertul este 
mincinosul ideal (deţinătorul optim al adevărului este şi 
deţinătorul optim al falsului). însă dacă expertul este „cel mai 
bun" din punct de vedere tehnic, nu înseamnă că el este şi „cel 
mai bun" din punct de vedere moral. 

19 Socrate a trecut deci în revistă, folosind un procedeu 
inductiv, tocmai abilităţile care dau conţinutul polimatiei lui 
Hippias: calculul, geometria şi astronomia. Socrate face astfel 
din Hippias însuşi o paradigmă a identităţii dintre veridic şi 
mincinos la nivelul tuturor competenţelor sale. De fapt Socrate 
— şi acesta este sofismul —, dovedind că ştiutorul, şi în speţă 
Hippias, este cel mai capabil să spună adevărul şi să mintá, nu a 
dovedit că cel capabil să mintă este şi mincinosul prin vocaţie; 
definiţia mincinosului ca Gúvatoc wev6eoBul. (366 b 5) se 
dovedeste a fi falsá: mincinosul Si veridicul pot fi una si aceeasi 
persoaná, dar ín realitate nimic nu dovedeste cá si sínt. 

20 Strigilul (2TAEyyíc) era un obiect, de obicei de metal, 


cu ajutorul căruia se îndepărta, prin radere, uleiul şi praful de pe 
piele; sticluta de care e vorba (AñkuB8oc) era un mic recipient cu 
gítul îngust conținînd uleiul cu care atleţii îşi ungeau corpul. 

21 Cicero reproduce pasajul în De Oratore, III, 2: „Ajungînd la 
Olimpia în perioada cînd avea loc marea solemnitate a jocurilor 
care se celebrau din patru în patru ani, Hippias din Elis se lăudă 
în prezenţa Greciei întregi de a cunoaşte toate artele, şi nu 
numai artele liberale şi nobile precum geometria, muzica, 
literele, poezia şi cele referitoare la natură, morală şi politică, ci 
şi de a-şi fi confecţionat cu propria-i mînă inelul ce-l purta, 
mantaua care-l înveşmiînta şi sandalele cu care era încălţat". 

22 Atit din fragmentele rămase, cît si din relatările 
contemporanilor (vezi în principal Platon, Hippias Maior) rezultă 
că Hippias făcea operă de arhivar, fiind un pasionat culegător de 
date pe care le inventaria în cataloage şi sinopse (cf. Hp. Ma., 
Note, Despre personajul Hippias). De aceea, facultatea pe care o 
punea în joc Hippias era desigur memoria, devenită în acest 
context instrument de lucru, iar ştiinţa  memorării, 
mnemotehnica, o adevărată metodă de lucru. Gíndul decisiv 
despre semnificaţiile mnemotehnicii lui Hippias şi conectarea ei 
cu cultura timpului le-a exprimat MOMIGLIANO (1930, 324): 
„Sofistica în ansamblul ei nu cunoaşte. . . criteriul genetic pentru 
a certifica adevărul faptelor. Cercetarea asupra genezei este 
practicată cu îmbelşugare, dar în sine şi pentru sine. Şi doar cu 
Tucidide va apărea prima tentativă genială de a cerceta genetic 
istoria greacă, pentru a-i da acea întemeiere pe care critica 
faptelor izolate nu o permitea. Criteriul, adevărului era căutat în 
informaţia însăşi luată izolat, adică judecînd în funcţie de 
mărturia care o furniza şi de conformitatea cu experienţa 
comună. De aici aparenta contradicţie între spiritul critic al 
sofisticii şi tonul erudit şi de manual al istoriografiei sale, 
contradicţie care se explică atunci cînd înţelegi că acele 
descrieri şi cataloage vor să fie repertorii de informaţii cernute, 
cînd de fapt ele nu pot fi decit repertorii, tocmai pentru că nu c 
cernut procesul istoric, ci informaţia în sine. 

însuşi procesul critic al sofisticii are aşadar rezultatul 
paradoxal de a îndemna la păstrarea, adunarea şi memorarea 
tradiţiei. Cînd se acceptă tradiţia, istoria se reduce în mod firesc 
la amintire. Din aceste motive, Hippias, care pînă şi în operele 
istorice face operă mnemotehnică (Registrele Olimpiadelor şi 


Denumirile popoarelor) intră din plin, în această tradiţie". 

23 Aproape în aceiaşi termeni îl mustră Hippias pe Socrate în 
Hp. Ma., 301 b 1 — 3. Reproşuri asemănătoare i se aduc lui 
Socrate de către interlocutorii săi şi în R., 487 a şi urm.; Mea., 80 
b şi urm.; Euthphr., 11 b şi urm. 


24 Iliada, IX, vv. 307-308. 

25 Iliada, IX, vv. 352-358. 

26 Iliada, |, vv. 168-170. 

27 Iliada, IX, vv. 644-648. 

28 Fiu al lui Cronos şi al divinității marine Philyra, 


centaurul Chiron reprezintă în mitologia greacă simbolul ştiinţei 
şi al înţelepciunii puse în slujba principiului paideic. Elevii săi, 
mai toţi eroi (Jason, Asclepios etc.), dacă nu chiar zei (Apollo), 
deprindeau de la Chiron arta războiului şi a vinátorii, muzica, 
morala şi medicina. Amestecat direct în destinul lui Peleu, 
Chiron devine apoi educatorul fiului acestuia, Ahile. 

29 Aceeaşi dezbatere, de astă dată între Socrate şi 
Euthydemos (altul decit personajul care dă titlul dialogului 
platonician) este relatată de Xenofon în Memorab., IV, 2, 19—20. 

30 Că îi sînt dezagreabile macrologiile, Socrate o spune 
pe larg în Prt., 334 d—e, punînd faptul pe seama memoriei sale 
scurte (,,...de vreme ce ai de-a face cu unul care e uituc, mai 
taie din lungimea răspunsurilor şi fă-le mai scurte dacă vrei să 
te pot urmări" — trad. Şerban Mironescu). 

31 Expresiile greceşti sînt aici motelv şi Epyăleoau, între 
care trebuie să presupunem că autorul a gîndit o deosebire, fără 
să putem preciza dacă ea se referă la modalitatea acţiunii sau la 
efectul ei. în Phd., 60 e, cele două cuvinte puse laolaltă sună 
redundant: uovoikiv noile! Kart epyălov. într-un context care se 
complică prin apariţia lui mpâ&rrew, din aceeaşi familie 
semantică (,,a acţiona"), ele apar şi în Chrm., 163 b 3 (cf. si 
volumul | al acestei editii cu nota Siminei Noica). APELT (1921, 
48) propune sá gindim prin roletv pura acţiune a sávirsirii, ¡ar 
prin épyáeoða rezultatul ei ca lucrare finită. 

32 Specificatia einep tiC EOTiw OÚTOC este consider... 
interpreti drept cheia dialogului, deoarece Platon trimite cu 
aceste cuvinte la binecunoscuta axiomá a eticii socratice (cf. 
Xen., Memorab., IV, 2, 11 — 20), conform cáreia cunoscátorul 
binelui nu mai poate comite răul. Dar făcîndu-l astfel pe Socrate 
să pună sub semnul întrebării, în cîteva cuvinte doar, rezultatul 


atit de spectaculos obţinut al întregului, Platon anunţă totodată 
că nu am asistat decit la o farsă în care adevărul şi falsul îşi 
schimbaseră locurile în vederea unei demonstraţii per 
absurdum. Lui Aristotel, care a dat dezlegarea sofismelor din Hp. 
Mi., i-a scăpat faptul că autorul lor o cunoştea de asemenea; 
înscriindu-se cu rafinament în fals, Platon nu făcea decit să 
redistribuie într-un metaplan — ca un Odiseu care se reproduce 
pe sine — conţinutul propriului dialog, creînd cu consecvență 
unicul şi marele paradox al dialogului, acela de a relua la nivelul 
expresiei (al formei) conţinutul însuşi al dialogului. 

în sensul de ,excelentá", ,stápinire a artei" respective, ceea 
ce nu este adevărat în cazul înţelepciunii. 

Aici în sens de abilitate practică. 


